text:
Gabinete-Wever Croes lo sigui enfoca riba comunicacion structural entre Gobierno y pueblo
For di inicio di Gobernacion, Gabinete Wever-Croes a stipula cu lo hiba un maneho caminda cu ta pone e ser humano como punto central di desaroyo.
A compromete cu lo haci esaki aplicando entre otro transparencia den transmiti informacion corecto na pueblo. Gabinete Wever-Croes ta keda pone enfasis riba e aspecto di comunicacion.
Principalmente pa informacion corecto ta acesibel na tur ciudadano. Esaki sigur a hunga un rol sumamente importante durante 2020 teniendo na cuenta tur e cambionan cu Covid-19 a trece cu ne.
Na 2019 a traha riba fortificacion y sostenibilidad di Departamento Bureau Voorlichting (BUVO). BUVO ta maneha e presupuesto di media y ta encarga cu e publicacion di informacion den medionan di comunicacion.
Aña 2020 tabata un aña cu a mustra con importante e pagina di Facebook di Gabinete Wever-Croes tabata pa percura pa facilita e proceso di comunicacion di informacion tocante entre otro Covid, den forma mas directo cu usuarionan di e plataforma.
Un otro forma cu Gabinete Wever-Croes a percura pa keda mantene pueblo informa ta a traves di e corant digital “IslaOnline” cu ta publica di dialuna pa diabiera y ta contene informacion di trabounan di cada Ministerio.
“Por mira un aña 2020 caminda cu hopi enfasis a bay riba comunicacion, maneho di crisis y mitiga calamidad. Gabinete Wever – Croes y diferente departamento y profesionalnan a traha duro pa atende cu e crisis relaciona cu Covid, maneho di capacidad di cuido, crisis social, y crisis di migrantenan di Venezuela cu tambe a bin cu diferente consecuencia. Comunicacion ta clave pa un poblacion bon informa, y na 2021 Gabinete-Wever Croes lo sigui enfoca riba comunicacion structural entre Gobierno di Aruba y pueblo”, Prome Minister Evelyn Wever-Croes a acentua.


c: text/html

text:
Dentro di algun dia, esta dialuna awor Secretario di Estado pa Asunto di Reino, Raymond Knops, lo ta di bishita na Aruba y mientras cu kisas el a spera di haya un otro Gobierno na mando, Knops lo bolbe topa cu mesun partido MEP y su lider Evelyn Wever Croes na cabes.
Si enberdad den e dianan aki partido MEP anuncia su Gobierno di coalicion cu partido RAIZ, Knops lo realisa cu mucho no a cambia, solamente e dos partido chikito cu tabata compañero di MEP den e Gobierno anterior, awor ta topa otro partido chikito cu otro cara, pero mesun situacion.
No solamente e mesun situacion politico, pero tambe gubernamental ya cu Knops ta yega sin por haya e presupuesto 2021 aproba, algo cu Gabinete Wever Croes a sigura Knops cu e lo wordo aproba for di prome di februari, despues prome di maart, pero pa fin di maart ya no tabatin Gobierno.
Na mes momento ya caba ta wordo anticipa cu Knops den representacion di Gobierno Hulandes, ta bin pa mira con ta bayendo cu ehecucion di loke a wordo palabra cu Evelyn Wever Croes den su calidad di Prome Minister di e pais.
Pa loke ta trahadornan publico, ya caba mester tabatin un investigacion andando riba trahadornan publico, riba nan forma di funciona, nan interes den nan funcionamento y cuento hende ta cobrando si traha.
Aparentemente e raport aki mester ta cla caba y Raymond Knops ta bin Aruba pa mira con ta bayendo cu e proceso aki y pa mira si lo cumpli cu e fechanan stipula den e acuerdo firma p’e lider di MEP.
Un di e puntonan cu ta wordo yama den a acuerdo: “ Kosten en effectiviteit publieke sector” lo ta bin pa tur trahado publico realisa cu tin medida na caminda y nan tin cu ser ehecuta.
BENEFICIONAN
Un di e puntonan cu ta punto B-5 ta para lo siguiente y cu pa dia prome di october mester wordo implementa mas tarda: “Op basis van onderzoek naar de primaire, secundaire en tertiaire arbeidsvoorwaarden (waaronder overwerkvergoedingen, verlofregelingen, bijzondere beloningen en toeslagen, reizen en reisvergoedingen, etc.) worden voorstellen voor mogelijke versobering ontwikkeld en geïmplementeerd.”
Pues ta papiando di versobering di beneficionan secundario manera AWEMainta ya caba a publica recientemente riba e particularidad aki, pues e lo bay reduci cantidad di beneficionan secundario di trahadornan publico.
EFECTIVIDAD Y RETIRO
Otro punto cu AWEMainta tambe a publica algun siman atras, ta cu a base di e investigacion cu ya ta andando caba manera Knops a informa Tweede Kamer, tambe lo bay over na investiga cua trahadornan publico ta cumpli cu nan funcionamento ya cu lo no paga salario mas n’esnan cu no ta traha of no ta presta drechi den nan funcion y esaki mester ta implementa no mas tarda cu dia 15 di december proximo, loke ta indica cu algun trahador publico lo por wordo manda cas den luna di december.
“In het kader van een optimale personele inzet wordt de formatie, bezetting en daadwerkelijke aanwezigheid en inzetbaarheid van medewerkers van overheid en overheidsorganisaties onderzocht. Indien medewerkers onterecht loon ontvangen worden, afhankelijk van de situatie, maatregelen getroffen (o.a. stopzetten salaris, ontslagtraject).”
Palabra cla di Knops, mustrando cu kedamento di cas y bin cobra tur fin di luna, ta bay caba aki na Aruba.
Apenas esaki t’e medidanan relaciona cu e aparato publico caminda lo tin cu manda trahadornan cas, sigur esnan cu no a bin ta funcionando manera mester ta of loke e líder di MAS, Marisol Lopez Tromp a cataloga como “spirito.”

robotstxt: allowed

filter: keep


text:
Bo tin algo presta y algo blauw, pero ki bo ta pensa pa algo nobo den e escena nupcial, un tapaboca? Kisas nunca a imagina cu lo mester acesora e shimis di bruid cu un tapaboca, pero mirando e situacion cu coronavirus ta significa cu distanciamiento social y hand sanitizer, awo ta un parti clave di e ceremonianan di casamento, pues no ta un sorpresa cu tapaboca ta experimentando un aumento den popularidad.
Tapaboca pa Bride & Groom cu diseñonan personalisa.
E shimis cu lo bay luci riba e gran dia ta confecciona den canchi? Un tapaboca di canchi cu un diseño plisa y elastic pa wanta tras di horea pa mas comodidad sigur ta complimenta e shimis di bruid.
Si bo ‘algo blauw’ ta cubri cu un masker personalisa, riba cual bo por agrega nomber y fecha di casamento. Un nice idea ta pa agrega otro colornan tambe cu por combina cu e shimis di e bruidmeisjes.
E marca di lingerie Cosabella tambe a lansa su propio ‘face masks’, y un mask di canchi den ivory, cu tin un filter pouch pa extra proteccion, cu lo ta perfecto pa e novianan. Pa cada tapaboca Cosabella Never Say Never cu ser bendi, e compania ta haci donacion di 20 porciento di e ganashi na e causanan di COVID-19.
Otro opcion di Cosabella ta e tapaboca plisa, cu ta obtenibel den e blanco nupcial tradicional, ademas den e colornan blush, blauw y lilac pa combina cu cualkier color den e schema di casamento.
Cu un bunita watercolour rose print, e tapaboca aki cu no ta medico por complimenta cu e bouquet di bruid.


text:
WILEMSTAD — Manera ya ta konosí e selekshon nashonal di Kòrsou lo tin ku enfrentá El Salvador den e terser buèlta di e weganan pa eliminatorio pa mundial Rusia 2018. E promé partido lo tuma lugá aki na Kòrsou djabièrnè 4 di sèptèmber den Stadion Ergilio Hato (SDK) miéntras e segundo partido lo tuma lugá aya na El Salvador den ‘Estadio Cuscatlán’ djamars 8 sèptèmber próksimo.
E lista definitivo di e hungadónan ku lo bai representá nos den e terser buèlta di e weganan di eliminatorio pa mundial Rusia 2018, ta konosí.
Nan ta e siguiente hungadónan:
- Roly Bonevacia
- Shanon Carmelia
- Elson Hooi
- Luidjino Hoyer
- Gino van Kessel
- Darryl Lachman
- Gianlucca Maria
- Michaël Maria
- Rhu-Endly Martina
- Quentin Martinus
- Shelton Martis
- Vidarell Merencia
- Rihairo Meulens
- Dustly Mulder
- Gevaro Nepomuceno
- Jeremy de Nooijer
- Zeus de la Paz
- Eloy Room
- Rowendy Sumter
- Charlton Vicento
- Jason Wall
- Kemy Agustien
- Guyon Fernandez
Karchinan ya ta na benta i e preisnan pa karchi pa e diferente sekshonnan ta lo siguiente:
- VIP ta kosta Nafl. 500,- (inkluí konsumo); (maksimal 500 persona)
- Bou di tribuna kubri ta Naf.100,- (maksimal 1000 persona)
- Bou di tribuna kubri parti Festival Center ta Nafl.75,- (maksimal 1000 persona)
- Tribuna no kubri ta Nafl.30,- te ku 31 di ougùstùs, promé di sèptèmber e karchinan lo bira Nafl.35,-. Den e sekshon aki mucha te ku 12 aña i 60+ ta paga Naf.20.- (maksimal 8000 persona)
Karchinan ta optenibel na FFK bou di ora di ofisina, na Pòmp di gasolin Sta Maria, Botika Mampuritu, 4th of July na Barber, Mensing’s Caminada, na tur filial di C-Post N.V. i na Biep Tiew & More na Berg Altena.
Benta di suèter i shal ta kontinuá na FFK na balor di 35 i 25 florin. Un súplika ta bai na abo, komo e number 12 ku no tin bo suèter òf shal ainda pa kumpra esaki paso e ora 0 ta yegando.


text:
Haci declaracion mensual via “BO impuesto” ta obligatorio
Lo no otorga e formularionan di declaracion mensual den forma di papel mas
ORANJESTAD – Manera conoci, tur contribuyente por haci nan declaracion mensual di BBO/BAVP/BAZV,
loonbelasting, speelvergunningsrecht, toeristenheffing, BBV, BBVAM den un forma digital pa medio di e portal “BO
impuesto” (of BOi). Departamento di Impuesto recientemente a habri tambe e oportunidad na su contribuyentenan pa
entrega y manda e lista colectivo di salario (VZL) y/of e lista colectivo di pago na tercera persona (VOD) den forma
digital pa medio e portal menciona.
Declaracion den forma di papel no ta posibel mas
Departamento di Impuesto ta recorda tur contribuyente cu pa e luna di juni 2020 ainda por a entrega e formularionan di
declaracion den forma di papel. Sinembargo pa e luna di juli 2020 en adelante por haci declaracion mensual di
impuesto unicamente den forma digital. E fecha final pa haci declaracion di juli 2020 ta 17 di augustus 2020.
Pa e impuestonan mensual, Departamento di Impuesto lo no otorga e formularionan di declaracion den forma di papel
mas. P’esey ta importante pa haci un cita y registra tur compania pa haya acceso na “BO impuesto”.
Declaracion digital ta obligatorio
E contribuyentenan cu ainda no a registra nan mes pa por tin acceso na “BO impuesto”, a ricibi recientemente un
invitacion oficial di Departamento di Impuesto via e-mail of carta pa nan registra mas pronto posibel, pa asina di awor
en adelante nan por sigui cumpli na tempo cu e obligacion di haci declaracion di impuesto.
Departamento di Impuesto ta recorda su contribuyentenan comercial, cu declaracion di impuesto den forma digital ta
obligatorio y mester considera e invitacion pa registracion uno oficial segun articulo 6 di nos Ordenanza nacional
general di impuesto.
Hopi a registra caba
Actualmente tin 6.376 contribuyente comercial cu ta haci uzo di e servicionan digital di “BO impuesto” y nan ta
sumamente satisfecho cu paramento den rij pa entrega declaracion di impuesto a pasa definitivamente pa pasado. E
cantidad di usuarionan di “BO impuesto” a aumenta den luna di juni cu 1.666 contribuyente y actualmente tin un total di
117 asesor fiscal registra den e portal “BO impuesto”.
Keda sin cumpli cu e obligacion di haci declaracion por conduci eventualmente na imponemento di cobransa adicional
(naheffingsaanslag), inclui boet pa incumplimento of investigacion di e negoshi.
Gerencia di Departamento di Impuesto 15 di juli 2020


text:
Aunke hues ta komprobá ku na 2013 Isla a aktua ilegalmente pasobra Isla a violá e prohibishon ku korte a formulá na 2010, e sentensia tambe ta laga sa ku ainda no ta kompletamente kla si a konfiská e multa imponé. I pesei mester anulá e beslagnan te dia ku hues a ekspresá veredikto definitivo tokante esaki, bou di kondishon ku promé Isla tin ku paga SHZC, SMOC c.s. gasto di prosès, esta un suma di mas ku 32.000 florin.
E motivashon mas importante ta e inklaridat di hues su sentensia di 2010 tokante lugá di e violashon. E lugá ta riba tereno di Isla, un eskoho ‘infelis’ segun veredikto di awe. Hues ta dikta ku TNO tabatin rason sientífiko di konstatá ku Isla a violá e prohibishon, i ku stAB no a refutá e ponensia di SHZC ku SMOC c.s., sino a fiha striktamente e lugá riba tereno di Isla.
Pa e momentu akí, ku e veredikto akí, basá riba e formulashon vago di korte na 2010, a salba Isla su peyeho. SHZC, SMOC c.s. ta deliberá si nan lo kuminsá prosedura di fondo pa ainda kita e inklaridat akí pa 2013. Pa por konstatá si na 2014 Isla a violá e prohibishon i si ta konfiská e multa imponé, hues a eksigí mientrastantu un investigashon di eksperto. Pa kita tur toke partidario òf inklaridat pa 2014, tantu eksperto di StAB komo esnan di TNO lo investigá e asuntu akí.
SHZC, SMOC c.s. ta ripití ku ta trata salubridat di e habitantenan i ku ora Isla surpasá e norma refineria ta kousa daño serio. E multa imponé aparentemente no a logra di motivá Isla pa baha e emishon di dióksido di suafel, i asina limitá daño na salubridat, manera por mira den e grafik akibou, di e kantidat di dióksido di suafel ku gobièrnu a midi na Beth Chaim.
Loke ta trata tur senario negativo pintá pa gobièrnu, Curoil, RdK ku Aqualektra den e último simannan, SHZC, SMOC c.s. ta nota ku mui probablemente lo konfiská e multa imponé pa 2014 tambe. Pues esei lo no bira niun sorpresa mas. Ta opvio sí ku gobièrnu, ni Curoil etc. no tin kontesta riba e problema kardinal ku kisas lo surgi na 2019 ora kontrakt di lease ku PdVSA ta terminá.
Norbert George Peter van Leeuwen
Presidente SHZC Presidente SMOC
Aki por lesa e veredikto: Vonnis10november2015


text:
Star Fanclub
Star Fanclub ta un organisashon di GospelStarRadio ku a hasi su entrada pa sostene e radio den su totalidat.
Star Fanclub a wordu lanta dia 31-03-2013 dor di enthusiasmo di un oyente ku a mira e unidad di E Poderoso Dios riba GospelStarRadio.
Star Fanclub ta konsisti di un comishon di oyentenan manera :
01. Marvis Leitoe
02. Germain Mathilda
03. Angelice Regina
04. Shirley Doran
05. Shahaira Cathalina
Star Fanclub ta traha na fabor di GospelStarRadio ku boluntarionan ku a pone nan mes disponibel pa organisa aktividatnan pa bou di GospelStarRadio.
E karchi ta kosta 18 euro pa aña. E Fanclub no ta hasi uso di transakshon automatiko, pues bo mes mester hasi e transakshon.
E periodo di tempu mara na e karchi ta sin limite, pues si bo kier stop, bo por djis manda un mail 3 luna prome i bisa ku bo kier stop.
Kiko ta e benefisionan ku bo tin komo parti di Star Fanclub?
Rebaho riba entrada (ticket) pa concierto organisá pa:
* GospelStarRadio
* Ropheka Divine Ministries
* The Praising Stars
Loke ku e Star Fanclub lo hasi tambe ta organisa aktividat pa su miembronan
Pa mas informashon:
E-mail : gsrfanclub@live.nl of starfanculb@live.nl
Tel : 06-17174162 (Shirley)
Nos ta konfia Dios ku pronto abo tambe lo forma parti di nos Star Fanclub.
Si bo ta interesa djis yena e siguiente formulario.


text:
WILLEMSTAD — Manera ta konosí, Kòrsou ta organisadó di e Flow Carifta Games 2017. E evento di atletismo mas grandi di Caribe, ku ta tuma lugá di dia 15 pa 17 di aprel 2017 próksimo.
Awe djadumingu 5 di mart, pa 8.30 mainta, un grupo di 34 hóben atleta di Kòrsou, ku ya ta preparando pa un periodo largu pa e Carifta Games, a pasa un tèst médiko. Ta asina ku tur e hóbennan ku lo partisipá na e Carifta Games i esnan ku ta tratando pa klasifiká pa por partisipá, mester a presentá na ofisina di Dokter van de Huls na Mahaai, pa asina realisá un chekeo médiko kompleto.
Representante di e organisashon di Carifta 2017, huntu ku mayornan di e 34 hóbennan, tabata presente pa wak kon tur kos ta kana ku e chekeo médiko. A trata aki di un chekeo médiko basta profundo, unda ku a a kontrolá e parti físiko i mental di kada atleta i asta a kue muestra di sanger pa manda laboratorio. Durante e mainta aki mes a tèst e hóbennan pa uso di droga tambe i tur nos atletanan tabata limpi. Tur atleta mester a yena un formulario unda nan ta indiká si nan ta sufri di kualke malesa i si nan ta usando kualke tipo di remedi (Pa kontrolá i evitá ku nan lo ta usando kualke supstansia prohibí).
Meskos e kuerpo médiko a kontrolá e hóbennan riba nan fleksibilidat i posibel leshon i kaminda tabatin mester a rekomendá e tratamentu nesesario. Mester remarká ku tur kos a kana hopi bon i un danki spesial ta bai na e kuerpo médiko i spesialmente na Dòkter van de Huls ku a kooperá ku nan lokalidat i nan konosementu, pa a realisá e chekeo médiko aki di nos atletanan. Meskos un danki na tur mayor i nos atletanan ku a sòru di ta na ora pa e programa por a kana segun planiá.


text:
Bo tin algun pregunta? Klek riba e siguiente link.Tuma kontakto >
Publiká riba 13 November 2020
Manera a informá den e komunikado di prensa anterior, Financial Intelligence Unit Curaçao (FIU), anteriormente MOT, ta den transishon pa yega na un portal nobo pa mèldu transakshon no usual kuminsando dia 1 di yanüari 2020. Tin un plan di 5 paso ku lo sòru pa un transishon suave pa, tur persona i organisashon ku ta mèldu, por kuminsá mèldu den e portal nobo goAML, ku lo remplasá e portal bieu Corsys. FIU Curaçao lo emití regularmente anunsionan durante e kaminda pa yega na e fecha ku lo introdusí e portal nobo.
Paso 1, tèstmentu di e sistema ku un grupo selektá di instansia ku ta mèldu a kuminsá. Paso 2, ta trata di treinen riba kon por registrá den e portal nobo di goAML. Tur entidat ku ta mèldu mester (bolbe) registrá den e último kuartal di 2020 den e portal nobo goAML pa por mèldu transakshonnan no usual kuminsando dia 1 di yanüari 2021. E proseso aki ta diferente for di ántes. Hasta si bo a registrá bo mes kaba den Corsys , tòg bo mester bolbe registrá bo mes den goAML.
For di 16 di novèmber 2020 te ku 20 di novèmber 2020 FIU Curaçao lo tin seshonnan kòrtiku di instrukshon di un forma forma virtual. Den e seshonnan lo instrui tur entidat ku ta mèldu riba kua forma nan lo mester registrá den e portal nobo pa mèldu goAML. Tur reunion di instrukshon lo tuma lugá via Webex. Por asistí na e reunion solamente si bo haña un invitashon di FIU Curaçao. Si un entidat ku mester mèldu no a risibí un invitashon e mester tuma kontakto ku FIU Curaçao via goaml@fiucuracao.cw.
Dia 23 di novèmber 2020 lo kuminsá ku Paso 3: Entidatnan ku mester mèldu por kuminsá registrá (di nobo) den e portal pa mèldu goAML.
FIU Curaçao a introdusí un e-mail adrès speshal pa e entidatnan ku mester mèldu por usa pa preguntanan spesífiko, i otro petishon pa informashon, tokante e proyekto di goAML: goaml@fiucuracao.cw.
Pa pregunta general tokante mèldumentu na FIU Curaçao, tuma bon nota di e informashon tokante esaki riba nos wèpsait (www.fiucuracao.cw, bou di “REPORT”) òf tuma kontakto ku nos via analysis@fiucuracao.cw, òf via telefon: 4626588.


text:
Bon bini na e Dos Placa #BookoftheMonth, na unda cu nos ta lesa e bukinan mas popular tocante finansas personal y duna bo persona e miho avisonan di cada buki.
Pa e prome edicion, nos a scoge e buki titula ‘Your Money or Your Life‘ di e autornan Vicki Robin y Joe Dominguez. Un buki interesante cu ta pone un enfasis grandi riba e siguiente pensamento:
‘You exchange your valuable time for money.’
Pues basicamente, pa mayoria hende, cada florin den nan poder a costa nan un cantidad di ‘ora di nan bida’ (e autornan ta uza e frase ‘Life Energy’ pa e concepto aki). E ‘Life Energy’ aki ta valioso y limita, y pa yuda bo persona uz’e na un manera consciente y eficiente, e autornan ta delinea 9 ‘Steps’
Pa comparti e miho tips di e buki cu bo persona, nos lo elabora riba e 9 stapnan! Asina bo por cuminsa mehora e relacion cu bo finansas personal, busca independencia financiero y uza bo ‘Life Energy’ pa haci e cosnan cu enberdad ta importante pa bo.
Stap 1: Making Peace with the Past
E prome stap ta dirigi bo pa calcula bo ‘Total Lifetime Earnings’. Esaki ta encera e total di tur e entradanan financiero cu bo a yega di genera te cu awo. E por zona manera hopi, y e ta! Pero e stap aki ta duna bo persona un bon ‘overview’ di cuanto entrada bo a genera durante bo bida profesional.
Ora bo logra calcula e suma aki, puntra bo mes ‘What do I have to show for it’. Esaki ta posibel door di calcula bo ‘Net Worth’ (Click aki pa mira con). Cu tur e entrada cu bo a genera durante bo bida profesional, cuanto pertenencianan valioso bo tin? Un Cas? Propiedad?…
Pa mira enberdad kico e resultado di bo decisionnan financiero ta, por ta un ‘wake up call’. Segun e autornan, percura pa no keda lamenta tocante bo decisionnan financiero ‘malo’. Si bo no ta contento cu e resultado di bo calculacionnan, no preocupa bo! Esaki ta e prome stap pa cuminsa mehora e relacion cu bo finansas personal.
Stap 2: Being in the Present—Tracking Your Life Energy
‘How much money are you making for the amount of time you work?’
–Your Money or Your LifeEsaki ta un di e mensahenan principal di e buki. Normalmente nos no ta tuma na cuenta enberdad cuanto ora di nos bida nos ta duna na nos trabou pa cobra un salario cada luna. Ademas, no ta solamente e cantidad di ora cu nos ta inverti, pero tambe e extra gastonan relata na nos trabou (p.e. transportacion).
Den e stap aki, percura pa:
1. Calcula bo ‘Real Hourly Wage’. Esaki ta un calculacion di cuanto placa bo ta gana pa ora, considerando lo siguiente:
- E suma di bo salario
- Cuanto ora bo ta traha pa luna
- Cuanto ora extra ta wordo uza pa trabou pa luna (preparacion, transporte etc.)
- Cuanto gasto extra bo tin tur luna relata na bo trabou (transporte etc.)
2. ‘Track’ tur bo gastonan y mira enberdad cuanto ‘ora di bo bida’ cada gasto ta costa. Si, por ehempel, bo tin un ‘Real Hourly Wage’ di 15 florin, un producto cu ta costa 45 florin lo costa bo 3 ora di bo bida pa por cumpra. E oranan aki ta wordo clasifica como ‘Life Energy’ door di e autornan.
Stap 3: The Monthly Tabulation
Percura cu cada luna, bo persona ta calcula y categorisa e totalidad di tur bo gastonan! E categorisacion aki mester por fit na bo situacion personal y esaki ta nifica cu bo por crea e categorianan na bo mesun gusto. Ademas, percura tambe pa calcula e totalidad di tur bo entradanan financiero.
Siguientemente, converti e sumanan di cada gasto den ‘Hours of Life Energy’ door di uza bo ‘Real Hourly Wage’ (Stap 2). E proceso aki ta ilustra cuanto ‘ora di bo bida’ cada gasto ta representa.
Stap 4: Three Questions That Will Transform Your LifePuntra bo mes e siguiente preguntanan ora di analisa bo calculacionnnan haci na stap 3
Question 1: Did I receive fulfillment, satisfaction, and value in proportion to hours of life energy spent? Question 2: Is this expenditure of life energy in alignment with my values and life purpose?
Question 3: How might this expenditure change if I didn’t have to work for money? For each question in each category, evaluate whether the expense should increase, decrease or stay the same for your optimal fulfillment. This is the heart of the program.
Stap 5: Making Life Energy Visible
Awo ta ora pa bo visualisa tur bo gastonan y tambe cuanto ora di bo bida bo ta sacrifica pa cada un di e gastonan aki. Uza un poster of whiteboard pa visualisa e aspectonan aki, y percura pa pone e visualisacion aki na un caminda cu bo ta mir’e tur dia.
Stap 6: Valuing Your Life Energy—Minimizing Spending
Aki e concepto di un ‘minimalistic lifestyle’ ta bini pa dilanti. E autornan ta argumenta cu nos bida ta yen di momento di importancia, pero mayoria biaha nos ta dicidi di inverti un gran parti di nos placa den cosnan cu no ta fit den e categoria di ‘momentonan importante’.
Pa e motibo aki (y tambe considerando e echo cu bo ‘Hours of Life Energy’ ta limita), e autornan ta sugeri pa cuminsa gasta bo placa mas conscientemente y na un manera eficiente. Asina bo ta resta mas recurso financiero pa haci locual enberdad ta importante pa bo.
Stap 7: Valuing Your Life Energy–Maximizing Income
Manera nos a menciona, e oranan di bo bida ta valioso. Pues ta importante pa percura cu e oranan cu bo ta inverti pa gana un salario of entrada financiero ta bale la pena! E autornan ta sugeri tambe pa evalua con e cantidad di ora cu bo ta inverti den bo trabou ta fit cu bo balornan personal. Ademas, tin posibilidad cu bo por crea mas entrada pa e cantidad di ‘hours of life energy’ cu bo ta inverti den bo trabou?
Stap 8: Capital and the Crossover Point
Nos a yega e parti crucial di e buki. E meta di tur e stapnan aki ta pa mehora bo relacion cu placa y tambe yega un punto di independencia financiero. E concepto aki ta relata na e idea cu bo tin suficiente entrada pasivo (entrada procedente di inversionnan) pa por sostene bo calidad di bida. Esaki ta posibel ora bo persona ricibi entrada for di inversionnan financiero. Considera por ehempel un propiedad cu ta genera entrada di huur. E inversion aki ta un fuente di entrada financiero pasivo.
Ademas di e entrada financiero pasivo, ta importante tambe pa yega na e asina yama ‘Crossover Point’. Esaki ta e punto unda cu e cantidad di bo entrada financiero pasivo ta surpasa e suma di bo gastonan (mensual).
Stap 9: Investing for Financial Independence
Finalmente, make your money work for you! Pa mantene bo independencia fiananciero, ta importante pa keda crece bo entrada financiero pasivo, hasta ora e entrada aki wordo uza pa cubri bo gastonan (mensual).
Interesante di e buki aki ta cu e autornan ta pone un prioridad grandi riba e aspecto di ‘mindset’. Realmente, e unico manera pa cuminsa mehora bo relacion cu placa y yega na un punto di independencia financiero, ta pa confronta bo decisionnnan financiero, cuminsa plania y ‘track’ bo finansas personal mas activamente y percura pa crea entrada financiero pasivo cu por sostene bo calidad di bida!Si bo persona ta interesa pa lesa mas tocante ‘Your Money or Your Life’, bishita nan website!
www.YourMoneyorYourLife.com
Bo ta gusta lesa nos articulonan? Yuda nos mehora door di yena nos encuesta cortico! Pa yen’e, click aki


text:
Carlos Arroyo y Jeon grabando na Aruba
Mundo henter lo pronto ser conoci cu un produccion masivo cu lo sacudi e industria cu un combo inigualabel, esaki unicamente por a wordo realisa na Aruba su lamanan bunita conhuntamnte cu Aruba su orguyo Nacional JEON.
Artista Cantante Carlos Arroyo cu tambe ta reconoci den su carrera como un Atleta den liganan professional di Basketball (NBA) cu recientemente a explota den e industria musical urbano, a colabora conhuntamente cu JEON den un produccion exclusivo cu ta premira di ta un exito total!
“Surfing” e tema aki su ritmo a wordo composita por medio di “Jhon Paul El Increibel” y JEON a realisa e produccion.
Nos idioma Papiamento un bes mas lo resona den un escala mundial conhuntamente cu Jeon su tema di mas nobo “Surfing”
Mientras cu JEON y Carlos Arroyo tabata produciendo e video-clip na Hadicurari Beach, nan a ricibi bishita di Minister di Turismo y Salubridad Dangui Oduber cu a expresa su contento pa JEON y Carlos Arroyo su bishita na Aruba pa promove nos isla riba tereno internacional.


text:
WILLEMSTAD / DEN HAAG – Un aña di tempu so Kòrsou tin pa haña un kompania ku ta tuma refineria ‘Isla’ ofer, miéntras e negosiashonnan tin hopi tempu ta kore kaba. Pero e negosiashonnan aki no ta transparente, promé minister Rhuggenaath ta atmití.
“Ta posibel pa yega fin di 2019 i ainda no tin partner, ni PdVSA tampoko”, segun Rhuggenaath. “Mirando nos situashon ekonómiko, e stagnashon ekonómiko añanan largu i regreshon sosial, nos ta haña un situashon sosial ku mi ta preferá di evitá.”
Desenanan largu e kompania di estado venesolano PdVSA a manehá e refineria riba e isla. E kòntrakt di lease ta terminá na 2019 i un akuerdo renobá no ta parse un opshon. PdVSA tin difikultat di paga su debenan i Estádos Unídos a imponé sanshon riba Venezuela. “E sanshonnan tin impakto riba e refineria pa paga. Nos ta mira esaki tambe na e kantidat di barku ku ta drenta”, e promé minister ta bisa.
‘Alarmante’
“Ta un situashon alarmante”, segun Rhuggenaath. “P’esei nos ta mónitòr e desaroyonan diariamente. Pasobra nos mester pèrkurá tambe pa nos por keda garantisá gasolin, gas pa kushiná i kombustibel pa nos aeropuerto.”
Lo ta un sla pa Kòrsou su ekonomia si e refineria sera. Banda di tur e produktonan ku e isla ta konta kuné, tambe míles di trahadó lo pèrdè nan entrada ora 2019 habri: 1100 trabou direkto i un kalkulashon di 4000 trabou indirekto.
“Aktualmente e trahadónan ta den un insiguridat ku asta ta afektá bida diario. Por ehèmpel nan no por haña ni un finansiamentu pa outo mas”, Rhuggenaath ta bisa.
Na Kòrsou bo no por lora ku solamente un ònderstant. Gobièrnu ta duna 300 florin pa luna i 20 florin pa yu, miéntras ku e nivel mínimo di eksistensia pa un famia -un adulto i dos yu segun CBS- ta 1.976 florin bruto pa luna.
Negosiashonnan sekreto
Mandatarionan di Kòrsou a pone nan speransa den e negosiashonnan ku Guangdong Zhenrong Energy (GZE) pa tuma e refineria ofer pa 40 aña. Pero e kompania chines di materia prima tin poko eksperensia ku industria di zeta i ta di puntra si nan por paga un refineria asina.
Un gabinete anterior bou di maneho di èks promé minister Ben Whiteman (PS) a disidí pa – a base di debernan di sekresia – negoshá solamente ku GZE. “Mi no por kambia esaki mas”, promé minister aktual Rhuggenaath ta bisa.
Kontratashon públiko
“No tabatin kontratashon públiko, p’esei awor mi no por mira kiko ta e alternativanan.” Pero asta si e negosiashonnan ku GZE faya, bou di gabinete di Rhuggenaath lo no bini un kontratashon públiko. “Esei ta un proseso largu i 2019 ta basta serka”, segun e promé minister.
Rhuggenaath ta primintí si ku den un senario asina e lo ke pèrkurá pa e búskeda di e mihó hürdó posibel di e refineria ta ‘bon dokumentá’ i no ‘tras di porta será’. Por ehèmpel: “Si mester verifiká kon a tuma sierto desishon i kon a skohe un sierto partido.”
Kòrsou tin opshon antó?
“Nos no tin hopi tempu i esei ta hasi e negosiashonnan difísil”, Rhuggenaath ta bisa. Segun e promé minister e prioridat aworakí ta serka e ‘siguridat di trabou’ i ‘e kontinuidat di e refineria’.
“Mirando e situashon kisas ta realístiko ku un prolongashon ku PdVSA ta duna mas espasio pa haña e bon partner. Pero nos no a disidí esaki ainda”, segun Rhuggenaath. “PdVSA ainda tin interes pa kontinuá despues di 2019. Nan a konfirmá esaki por eskrito.
Mayan mas tokante e papel di Den Haag den e negosiashonnan tokante refineria Isla na Kòrsou i mas lat e siman aki mas tokante e refineria i e normanan di medio ambiente


text:
DANKI NA DVG Y TUR CU TA TRAHA DEN E LOCALIDADNAN DI VACUNA
E siman aki, tawata comienso di vacunacion masal di ciudadanonan di 60 aña bay ariba cu ta hopi importante den e cuadro di combatimento di e crisis di Corona. Prome Minister Evelyn Wever-Croes den cuadro di esaki, ta gradici tur esnancu ta trahando pa e proceso cana bon pa asina por logra vacunamas tanto hende posibel pa dia.
Gobierno di Aruba a percura pa un plan pa registra y brinda e vacuna na un manera profesional, eficiente y lihe. E proceso ta bay full digitalisa for di registracion caba. Y e servicio di DVG y tur cu ta trahando na e diferente localidadnan di vacuna, incluyendo studiantenan di Colegio EPI su unit Salubridad y Servicio, ta profesional y optimal. Tambe tin e ‘Mobiele team’ di DVG cu ta bay casnan di cuido pa duna e grandinan vacuna.
Aruba ta vacunando. Dia di diaranson a cera cu 18822 ciudadano cu a registra; 8022 ciudadano riba 60 aña a registra; 2935 persona a haya vacuna; 1820 persona cu a haya vacunata riba 60 aña.
Prome Minister: “Danki na e personal dedica cu ta atendiendotur e proceso di vacunacion. E servicio ta profesional y hopiamabel. Esey ta laga tur hende sinti mas trankil. Tin hopielogio tambe di esnan cu a ricibi e vacuna pa e servicio bon y eficiente cu nan a ricibi”.
Ta haci apelacion riba henter comunidad, porfabor registra! Bo por haci esaki via e app di DVG of bay cualkier MFA y nan ta yuda bo registra eynan. E ta importante pa registra pa asina bota den e sistema. Pa esnan cu ta riba 60 aña y of tin cualkiercondicion di salud, porfabor registra pa wordo vacuna lo mas pronto posibel. Si bo tin duda bo por consulta cu bo dokter di cas y laga e conseha bo si ta prudente pa bo tuma e vacuna of no. Na tur e yiunan, ban yuda nos grandinan y tur esnan den grupo vulnerabel pa nan por registra y bin na remarke pa tumae vacuna.
“Nos ta haci esaki pasobra nos kier reconstrui nos pais bek, nos kier nos Aruba bek manera e tabata antes prome cu Covid, pasobra nos ta stima nos mes nos famia y Aruba”, PromeMinister Evelyn Wever-Croes a enfatisa.


text:
Ensiklopedia
Un ensiklopedia ta un kolekshon sistemátiko di artíkulonan tokante varios tópiko. E palabra ensiklopedia sali for di frase griego ἐvkύkλιos πaιδeίa (enkyklios paideia), "sírkulo di siñamentu."
Historia[editá | editá fuente]
Aproximadamente 2000 aña pasá Pliny Ansiano a skibi Naturalis Historia. Su obra a kontené 37 kapítulo tokante bestia i palu, geografia, arte, siensia ets. Na aña 630 San Isidore di Seville kompilá tur konosementu disponibel den un ensiklopedia di 448 kapítulo.
Ensiklopedianan antiguo tabata skirbí na man. Poko hende tabata por tin nan. Ensiklopedianan popular a paresé despues di invenshon di imprenta.
Encyclopædia Britannica a fundá na aña 1768. E grandura i reputashon di Britannica a krese aña pa aña. Na dekada 1950 World Book i Funk and Wagnall's (ensiklopedianan ku no ta karo) a fundá na Merka.
Na aña 1993 Microsoft a fundá Encarta, un ensiklopedia elektróniko (na CD-ROM i wepsait). Encarta no tin ningun version di papel.
Na 2001 a paresé Wikipedia, un ensiklopedia kolaborativo. Boluntarionan skibi i editá Wikipedia.


text:
Kalènder gregoriano
E kalènder gregoriano ta un kalènder di origen oropeo ku awendia ta wordu usa ofisialmente ront kasi henter mundu. Su nomber ta derivá di su promotor, papa Gregorio XIII, kende a proklamá su uso mediante e akta Inter Gravissimas.
E kalènder gregoriano a sali for di investigashon nan ku sientífikonan di Universidat di Salamanca a hasi; e prome na 1515 y un di dos na 1578. Di e prome investigashon no a hasi kaso i di e di dos a surgi finalmente e kalènder mundial aktual, maske e honor di esaki a wordu otorga na otronan. Desde 1582 e kalènder gregoriano a kuminsa substitui e kalènder juliano gradualmente na diferente pais. E kalènder juliano tabata den uso desde ku Julio César a establese esaki na aña 46 antes di Kristu i tabata en esensia un kalènder egipto, e prome kalènder solar ku a fiha e durashon di un aña riba 365,25 dia.


text: Diadomingo atardi a drenta informe di un accidente basta pisa cu hende herida na Sabana Grandi, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda un Nissan March bayendo pabao a bay demasiado na su banda robez y a bay dal riba e Hyundai Tucson di direccion contrario. E impacto tabata fuerte ambos chauffeur y un ocupante den cada vehiculo a resulta herida. Na yegada di e ambulans nan a atende e victimanan y a transporta e 2nan mas grave den e prome 2 ambulansnan cual ambos tabata den e March mientras despues un otro unidad a bin atende e otro 2 victimanan cu tabata den e Tucson. UPDATE: Un ultimo informe ta indica cu un di e victimanan den e accidente ta den coma den e Unidad di Cuido Intensivo (I.C.U.) na Hospital.


text: Diasabra anochi polis a ricibi e informe di cu tin un problema formal di tirmaneto cu botter y piedra banda di Bestuurskantoor y cu lo tin un hende herida, mesora a dirigi patruyanan y tambe ambulans pa e sitio. Na yegada di e patruya a bin nota cu aki ta trata di un grupo di hobennan problematico cu ta presenta na e area y busca problema cu otro hobennan. Den e tiramento di botter cu piedra un hoben a resulta herida, na yegada di e ambulans nan a atende e hoben aki. Mientras polis a hala atencion di e hobennan aki cu aunke nan ta nenga pero polis sa cu tur ora ta e mesun grupito aki y a adverti cu si esaki bolbe sosode lo bay over na detene nan tur.


text:
Directiva di sv RCA ta masha gradecido na prensa, tur sponsors y colaboradores cu den 2016 a juda e organisashon tricolor jega na mas titulo y sigi marca historia. RCA “Big Wheel Lottery powered by Powerade” a habri 2016 ganando comodamente e Copa Betico derotando Britannia den final 25 januari. Na maart ekipo Tricolor ta ricibi e premio di miho ekipo deportivo di Aruba, un premio cu pa prome ves ta ser gana pa un ekipo di futbol. Final di campeonato regular RCA ta caba #1 y titula campeon cu apenas un derota y 17 victoria den 18 wega. Despues di un play-off bon bataya RCA ta bolbe retene e titulo maximo derotando Dakota na dos ocashon 1-0 pa titulo #34 di Aruba su campeonato divishon honor organisa pa A.V.B. Den september RCA ta bolbe marka historia conquistando e prome Copa AVB “Champions of the Exchange” derotando campeon di St Maarten. RCA lo habri 2017 contra sc United diadomingo 8 di januari pa 8or di anochi. Oraginashon tricolor ta enbusca pa retene e prestigioso Copa Betico. Un danki ta bai na tur leidsters y coaches cu ta trahando foi categorianan Infantil, Hubenil te na Dames y Divishon Honor. Tambe na team di nos artistanan di Inter cu semper ta duna e sosten. Por ultimo danki na tur sponsors cu ta forma parti di e famia campeon tricolor. Directiva ta invita un y tur pa diabierna awo 6or pasa club pa hunto nos sende Pagarra riba ritmo di Dande. Felis Anja 2017 na Aruba completo.
Club
RCA cu otro anja Super Exitoso y ta cla pa 2017
More in Club
-
SV Britannia ta e prome veld cu luz LED na Aruba
Diabierna anochi 3 juni 2020 tabata un anochi grandi pa e organisacion di Piedra...
-
Nos ta drenta un fin di siman interesante di Copa Don Elias Mansur
Diahuebs anochi, e Copa Don Elias Mansur 2019 a inicia den stadion Guillermo Prospero...
-
RCA ta organisa edishon #7 Copa John Merryweather
E anja aki pa di shete anja consecutivo, organishon tricolor ta organisa e grandioso...
-
Dames RCA cla pa Play-Off
E damesnan tricolor, mescos cu Divishon di Honor, a bolbe clasifica pa play-off di...


text:
ORANJESTAD-Recientemente Presidente di Arubaanse Voetbal Bond, sr. ing. Richard Dijkhoff a reunie cu sr. Johan van Gein di KNVB y sr. Etienne Siliee MBA di Concacaf ariba diferente topiconan den cuadro di e “Samenwerkingsovereenkomst” cu AVB tin firma cu KNVB y tambe ariba e “Concacaf Technical Assessment program” pa Arubaanse Voetball Bond. Durante e reunionan aki tambe a trata entre otro e Technische Beleidsplan cu AVB ta bezig cune, Cursonan pa entrenadornan, Cursonan pa Refereenan, Marketing Strategic Plan y algun otro asuntonan mas di importancia pa mehoracion di futbol local.
Pa locual ta trata e technische beleidsplan, KNVB un biaha mas lo yuda poniendo un experto ariba e tereno aki na desposicion di AVB pa yuda traha ariba e plan aki y pa dentro di poco AVB por presenta e plan aki na su miembronan y su stakeholdernan. Door di haci esaki, AVB lo duna tur hende un bista den ki direccion AVB lo bai den e anjanan nos dilanti ariba e tereno Technico. Tambe AVB a palabra cu KNVB cu lo organisa den luna di October un curso cu lo hanja e nomber di Aruba TC-4 of Aruba D-license, specialmente pa e ex-hungadornan cu a froma parti di Seleccion di Aruba y cu actualmente ainda ta activo den e mundo di futbol, pero awor cada un como entrenador den e diferente divicionan na Aruba. Entro otro nos por pensa den direccion di un David Abdul, Jonathan Lake, Luis Croes, Elvin Poppen, Omar Tromp y mucho.
E curso aki lo bira un “opstap” cursus pa e famoso TC-III cursus di KNVB cu ta programa pa cuminsa na januari di aña 2015. Na e momentonan aki KNVB ta trahando ariba e exigencianan y rekisitonan cu e cursistanan mester tin pa por forma parti di e curso aki.
Pa loke ta trata e curso pa e Refereenan, ta intencion pa AVB conhuntamente cu KNVB bin cu un systema nobo pa locual ta trata curso pa refereenan na Aruba. Hunto cu KNVB, AVB lo hinca un curso den otro caminda cu bo lo hanja cu un referee pa e por fluit den divicion di honor, e mester slaag pa diferente categorianan di e curso. Por ehempel pa e por fluit den “youth divicion” e mester sigui un curso y pasa un examen cu exito di Scheidsrechter niveau 3. Pa e por fluit den divicion 1 y 2 e mester pasa examen di Scheidsrechter 2 y pa divicion di Honor e mester sigui y pasa un examen di e curso Scheidsrechter nivea 1.
Di e forma aki futbol di Aruba lo conoce refereenan cu lo ta mucho mas mihor prepara pa dirigi su weganan.
Asina aki tambe Aruba lo bira e prome Pais cu ta miembro di CONCACAF cu lo tin e systema aki pa referee. Tambe AVB tin palabracion haci pa haña e “Concacaf Technical Assessment program” esaki ta un programma nobo di Concacaf, cual programma Presidente di AVB a logra convence e Presidente di Concacaf, sr. Jeff Webb pa Aruba bini na remarke. Asina aki tambe Concacaf a apunta sr. Etienne Siliee di Korsow, cu ta Concacaf Education Instructor, pa su persona hunto cu AVB su Technisch Directeur haci un assessment pa asina por saca afor kico ta e nesecidadnan di AVB pa e siguiente 4 anjanan.
Despues cu AVB a firma un acuerdo cu LIFIDA cu pa campeonato 2015-2016 e divicion infantil lo resorta bou di AVB, esaki ta brinda un bon oportunidad pa dedica atencion na e divicion aki. Tambe a papia cu tanto KNVB y Concacaf ariba e posibel programmanan cu tin pa asina por duna atencion na e futbol femenino y aki tambe AVB a logra diferente palabrashonan. Entre otro sr. Etienne Siliee lo yuda Aruba cu un peticion na FIFA pa otro aña organisa un Projecto cu ta dirigi totalmente ariba e futbol femenino, cual programma yama “Live Your Goal”. E programma aki ta pa crea interes bou di e mucha mujernan pa nan tambe cuminsa practica e deporte di futbol y di e forma aki aumenta e cantidad di miembronan femenino cu ta practica futbol na Aruba.
Pues por bisa cu e reunionan aki tawata reunionan hopi fructivero pa e desaroyo di futbol na Aruba, especialmente pa e divicion infantil y divicion di damas.


text:
THE BOTTOM – Despues ku tres miembro di direktiva di e úniko skol di enseñansa sekundario na Saba, Saba Comprehensive School (SCS), a baha, diputado di enseñansa Chris Johnson a anunsiá formashon di un Educational Task Force (ETF).
Mira di tempu e skol tin problema den direktiva di skol i ku e kantidat di dosente. Na aprel e skol a kita kuater dosente i a bin hañ’é den kompromiso ora dos otro dosente a kita pa solidaridat. Te na yüni numa e skol a buska remplaso. Kontinuamente e Task Force mester hèndel problema.
Educational Task Force
Den ETF ta sinta e direktor nobo Anton Herman di Hulanda, dos eksperto di enseñansa di e konseho di VO di Hulanda i Johnson. E Task Force tin sinku meta. Asina e miembronan di ETF mester pèrkurá pa stabilidat den enseñansa di Saba, investigá e trabou di Task Force di dos aña pasá, evaluá e nivelnan akadémiko aktual i investigá e maestronan i mayornan den e Konseho Konsultivo di Partisipashon. Ademas mester kontrolá e statutonan i ETF ta responsabel pa kompilá e rekomendashonnan ku lo presentá na Ministerio di Enseñansa i konseho insular.
Mester hasi un tiki lihé ku e upgrade di enseñansa na Saba. Na 2016 tur skol den BES mester kumpli ku e kalidat básiko di Hulanda. Ministerio di Enseñansa, Kultura i Siensia (OCW) di Hulanda a pone seis mion dòler disponibel pa atraé i mantené dosente riba islanan BES.
Statutonan
Saba Educational Alliance, ku a lanta despues ku a kita e dosentenan i e direktor anteriormente a boga den un karta na gobièrnu insular pa un direktiva nobo di skol. Tambe nan ke pa evaluá e statutonan ku ta na vigor for di den tempu di Antia Hulandes di nobo. Pasobra esakinan ta duna e direktiva e derechi kompleto pa skohe miembronan nobo di direktiva, inkluso nan mes. E Alliance a ekspresa e mésun deseonan den un karta na sekretario di estado Sander Dekkers. Saba Educational Alliance ta kere ku pa motibu di e preshon ku nan a pone, e direktiva di skol a baha siman ku a kaba. “Nos a logra nos promé meta.”
Johnson ta bisa ku e selekshon di persona pa un direktiva di skol nobo ta depende di e evaluashon di e statutonan. E diputado ta avisá ku Alliance no por insinuá un tumamentu ofer di e skol. E ta bisa ku e idea ta pa envolvi tur stakeholder – mayor, dosente, studiante i hende den komunidat – den e diskushonnan tokante futuro di e skol.
Kontroversia
“Realidat ta ku e aña di skol nobo a kuminsá ku un direktor nobo i un grupo nobo di dosente. E hendenan aki no tabata envolví den desishonnan bieu di e skol. Mi ta haña ku nos mester duna nan un bon biní i no mester rondoná e skol ku kontroversia. Ta parse manera tin hende ta usa e skol pa nan propio agènda polítiko i metanan personal.” E diputado a pidi e direktor i dosentenan nobo despensa. “E ambiente hostil na skol no ta reflehá e komunidat di Saba.”
E ekspertonan di e konseho di VO ta yega Saba dia 6 di òktober, Dia Mundial di Dosente. “Nos lo pèrkurá pa tin sufisiente espasio i transparensha pa input di mayornan, dosente i otro stakeholder”, Johnson ta bisa.
Outor Hazel Durand


text:
Gautama Buda
Gautama Buda of Buda tabata un legendario naci den e antiguo ciudad na India di Lumbini. E ta un figura religioso sagrado pa e budistanan y tambe pa e hindustanan. E fundado Dharma e prome Gran Iluminado p’e budismo y e encarnacion di e dios Vishnu pa e hinduismo.
Aunke ta existi hopi leyenda ta considera cu e tabata un lider spiritual conoci como Siddhartha Gautama. El a biba den epoca di cambio cultural unda tabatin hopi atake di e procedimento religioso tradicional na India. E religion Buda ta un di e religionnan mas grandi na mundo. E termino buda ta nifica ‘inteligente’ of ‘iluminado’ ta pa nombra tur e humanonan cu a haya e nirvana.
Nacimento[editá | editá fuente]
Su luga di nacimento tabata na Lumbini den e reino Kapilavatthu, un pueblo di Terai (actuamente Nepal) cu ta keda na e seronan di Himalaya. No tin fecha exacto, segun investigadonan, cu el a nace na e tempo 583 p.C. Su tata, Rey Suddhidana tabata un lider di un grupo yama Shakya. Segun leyenda cu Reina Maya mama di Siddhartha a soña un anochi y cu el mira un olifanti cu shete cacho y cabes colo cora bahando fo’i shelo y drenta den su barica na banda drechi. Ocho sacerdote a splic'e cu su yiu ta bay ta un santo y ta bay alcansa e sabiduria perfecto. Despues el bay na su cura cu su sirvientenan y cana bou di un mata, el a colga su mes na un palo y mira shelo y na mesun momento yiu Siddartha a sali na banda.
Ora Prins Siddartha tabata un tiki mas grandi, un homber religioso a bin propone cu e ta bay ta un militar poderoso of un docente religioso. El nace den un bida luhoso y proteha for di otro religion y di sufrimento.
Hubentud[editá | editá fuente]
Su prome aña como prins, Siddartha a trancuri complentamente fo’i hende den tur actividad spiritual, semper el a biba cu su famianan. El a ricibi miho educacion y formacion den su tempo. Siddartha a cuminsa sinti curiosidad p’e conoce e bida mundano exterior y el a pidi su tata permiso p’e satisface su deseo. Su tata Suddhidana a accedi, pero pa e proteccion di su yiu, el a manda un orden pa despeha e cayanan pa tur vision malo p’e consenshi di su yiu.
Casamento[editá | editá fuente]
Na e edad 16 aña el a compromete su matrimonio cu su prima Yasodhara. Ora el a alcansa e adolescencia, el a casa cu su prima y cerca na e edad 30 aña, el a haya un yiu homber Rahula cu ta nifica ‘obstaculo’ y ‘cadena’. Pa hopi tempo nan a cria su yiu na e palacio.
Abandono di hogar[editá | editá fuente]
E descubrimento di behes, enfermedad y morto tabata traumatico pa Siddhartha. El a haya sa cu e tambe ta bay sufri asina y su animo a bira tristo, el cuestiona su mes: ‘Con un hende por biba na paz y felicidad si esaki ta haci e bida desastroso’. E prins a wak un biaha un anacoreta(=retiro), un pastor medicante, el a sinti su mes hopi impresiona di nan caracter di trankilidad. El a dicidi di biba asina di un bida extremo ascetismo(=practica) bibando como pober. Siddhartha a biba como prins na e edad 29 aña. El a bandona su hogar lagando atras su casa y yiu. El a drenta na e bida mundano cu cabes feita y un bisti di colo geel. Sin placa, ni bienestar nada. Den buskeda di iluminacion.
Docente[editá | editá fuente]
Siddhartha a siña for di cuater diferente docente. El a siña dos cos importante: prome, ascetismo extremo no ta conduci e liberacion total, sino un tiki mas y di dos, cu el a yega cierto instante cu ningun docente ta capaz di siña mas cu ne. Siddhartha a dicidi di no sigui busca crecemento di sabiduria mas, sino paden den su mes.
Tabatin dia cu e no tabata come y ni bebe, pasobra e tabata practicando su extremo ascetismo. E tabata suak, un par minuut despues di su morto. El a scucha un docente siñando un mucha muhe con pa toca e cis (citer,zither) el a bis’e: ‘Si e hilo ta fofo, e ora ey no ta zona bon, pero si e ta hopi ahusta e ta kibra. E hilo tin cu ta net bon p’asina e duna su musica y harmonia’. Na e momento ey Buda a compronde cu e caminda fisica austeridad no kiermen pa alcansa liberacion. For di e dia ey el a encurasha hopi hende pa tuma e paso di extremo. El a yam'e ‘camindanan di medio’.
Morto[editá | editá fuente]
Ora Buda tabatin 80 aña el a bisa su amigonan y su prima Ananda cu e ta bay laga nan pronto. Na Kushinagara no hopi leu for di cas, el a come cuminda venenoso cu a causa un dolor inmenso y sacamento. Finalmente el a bay drumi bou di un pal’i mango y muri.


text:
E portal “BO impuesto” lo no ta accesibel diadomingo, dia 19 di juli 2020, di 7:30am pa 2:00pm.
ORANJESTAD – Departamento di Impuesto ta participa cu debi na trabounan di mantencion e portal “BO
impuesto’’ lo no ta accesibel riba diadomingo dia 19 di juli 2020, di 7:30am pa 2:00pm. E trabounan di
mantencion planea ta di vital importancia pa por keda brinda tur nos contribuyentenan comercial cu ta haci uzo
di e portal un servicio optimal y sigur. Despues di e dicho mantencion aki “BO impuesto” lo ta disponibel manera
custumber den siman pero tambe den weekend pa asina facilita y duna tur contribuyente e oportunidad amplio
pa por atende cu nan debernan di impuesto. E orario di acceso na e portal “BO impuesto” ta tur dia di 7 or di
mainta te cu 11 or di anochi.
Departamento di Impuesto ta pidi tur contribuyente pa tene cuenta cu e participacion aki y ta disculpa pa cualkier
inconveniencia ocasiona.
Gerencia di Departamento di Impuesto
17 di juli 2020


text:
Diamars atardi a drenta informe di un accidente cu hende herida na e paperclip rotonde na Seroe Patrishi, mesora a dirigi tanto polis como ambulans na e sitio. Na yegada di e patruya a bin compronde cu e chauffeur di un Toyota Yaris yegando e rotonde for di zuid cu velocidad halto a perde control y a bay subi over di e rotonde y casi bay dal un otro auto. Debi na e impacto e chauffeur a resulta levemente herida. Na yegada di e ambulans nan a atende e victima.
1 thought on “Chauffeur levemente herida despues di a accidenta na e paperclip rotonde”
-
Pakiko core cu velocidad halto? Mihor jega un minuut laat cu nunca.


text:
Recientemente a ser publica den medionan di comunicacion un articulo na unda a wordo bisa cu e incinerator ubica na Parkietenbos ta “state of the art”. E informacion treci dilanti ta desvia e atencion di e publico ariba e aspectonan negativo di e incinerator y ta basa ariba informacionan cu no ta cuadra cu e realidad.
Violacion di e ley Hinderverordening
A ser menciona cu a cuminsa hasi “testnan” di 8 ora pa dia. Esaki ta cuestionabel debi cu ta trata di un full dia di trabao sin cu tin un hindervergunning.
E ley ta menciona cu pa “crea” un instalacion ja caba un permiso ta necesario. E instalacion a wordo crea sin permiso y hasta ta operando caba, pues contra ley.
Desde cu e incinerator ta den operacion di testing di 8 ora pa dia e habitantenan tin hopi molester y hasta ta conoci cu trahadornan y habitantenan den e area a bira malo durante e testnan aki.
E procedura segun e ley hinderverordening ta justamente pa duna un y tur e chens pa duna nan obhecion contra esaki, y pa asina por evalua e situacion prome cu crea e instalacion, cual no tabata e caso. Na momento cu bo instala caba y pio cuminsa opera sin hindervergunning bo ta actuando contra ley.
Un instalacion di incinerator nunca ta completamente sin riesgo.
Na otro paisnan caminda tin tecniconan specializa cual ta monitorea e incinerator constantemente pa evita accidente y eventual explosion ta wordo desaconseha pa ubica esaki serca di areanan habita. E hecho cu e Dump na Parkietenbos tin candelanan continuo y permanente, confirma den raport di Serlimar, ta forma extra riesgo pa explosionnan grandi of otro desgracianan. Manera tambe conoci pa hopi aña a keda yena e dump na Parkietenbos cu material radioactivo. No tin garantia riba e seguridad cu tur e candelanan activo na e sitio y awor pa coloca un incinerator y su dieseltank ariba e sero flamable aki.
Tin di remarca tambe cu e mesun caminda aki e fueltrucksnan ta pasa diariamente pa bai centro di aviation. Mientras tin parti di e area cu no tin manera fasil pa evacua habitantenan si en caso ocuri un explocion esaki por resulta na un calamidad.
Ta menciona entre otro cu e incinerator ta opera mes un sistema na Boneiro y Corsow.
E incinerator por ta similar cu esun di Boneiro of Corsow pero e condicionan di contorno ta totalmente otro. Na Boneiro por ehempel e incinerator di Selibon ta ubica leeuw di area habita. Mientras cu por a compronde cu na Corsow desperdicio medico ta wordo kima na incinerator di hospital mes pa preveni infeccion y contaminacion y sludge ta wordo proceso di un manera mas efficiente na unda e awa ta wordo usa pa irrigacion.
No tin ningun garantia cu e incinerator lo trece alivio pa Parkietenbos.
Desde varios aῇa ta conosi cu e Dump di Parkietenbos a jega su capacidad maximo y cu mester wordo sera. Na aῇa 2018 PAHO den su rapport a demanda Gobierno di Aruba pa sera e Dump di Parkietenbos immediatamente pa motibo cu e Dump ta malo pa salud di e habitantenan di Parkietenbos. Instalacion y operacion di un incinerator ariba Dump di Parkietenbos lo stroba e proceso di sanea y sera e Dump debi cu e desperdicionan lo keda wordo hiba na e Dump y despues di procesamento e area lo keda wordo contamina cu emisionnan toxico y shinishinan (ash) di e incinerator mientras e candelanan spontaneo lo continua. Segun plan di desaroyo especial ROP 2019 e area lo mester haya un otro destinacion, pues di recreacion.
PAHO ta menciona tambe den su rapport cu e ubicacion di e dump Parkietenbos ta contra protocolnan internacional di aviacion di International Civil Aviation Organization ICAO, cual ta un agencia specializa di United Nations.
Considerando e aspectonan tecnico y capacidad di e incinerator, ta asina cu ni si e incinerator opera 8 ora pa dia e no lo ta suficiente pa procesa tur e sludge. Tambe kier procesa desperdicio medico den e incinerator. Esaki por contene material toxico, radioactivo, contamina y infeccioso. Mundialmente e tratamento di desperdicio medico ta wordo procesa na e lugar cu e desperdicio ta origina (Treatment at the source) pa evita cualkier contaminacion of infeccion. Pa es motibo aki hospitalnan tin nan propio incinerator cu ta wordo usa solamente pa desperdicio medico.
Emisionnan toxico
Den e articulo ta menciona lime powder pa filters pa yuda purifica. E polvo aki ta hopi iritante pa cuero, slijmvlies, wowo, boca y pulmon.
Fuera di esey a menciona cu e gas lo sali sin holor. Ta conoci cu justamente e gasnan sin holor ta locual ta mas toxico y dañino pa e salud. E concentracion di e emissionan ta depende di diferente factornan incluyendo tipo di desperdicio, humedad, volumen di desperdicio, fuel cu ta wordo usa y condicionan ambiental. No tin garantia riba e cantidad di emisionan cu habitantenan/trahadornan lo wordo expone na dje y te na unda esaki lo ta safe.
Aruba no tin ley di medioambiente y tampoco ley di calidad di aire. Tampoco no tin meetstations permanente manera Hulanda ta usa pa midi e aire. Un polucion control system no ta suficiente pa garantiza un safe exposure. Otro factor ta e direction di e biento y e altitud di e barionan cual ta keda mas abow cu e incinerator, pues esaki lo causa cu e emissionan lo sak y permanece den e area habita.
Incinerator ta contra e objetivo di desaroyo duraderonan di United Nations (SDG’S), mientras cu tin otro opcionnan sostenibel y no dañino pa salud y medioambiente.
Sinembargo tin otro sitio nan na Aruba cu ta leeuw di area habita y leeuw di area proteji cu por wordo destina pa incineracion, manera por ehempel na RDA unda cu tin un incinerator caba ta operando.
Pa finaliza e articulo kier menciona cu un y tur tin e oportunidad pa entrega un obhecion contra e incinerator prome cu dia 20 di augustus na Minister di Husticia, Seguridad y Integracion mediante DWJZ.


text:
E realidat amargo ku míles di habitante ta enfrentá tur santu dia ta e gran kantidat di huma ku ta venená e aire i laga un sustansia bèrdè atras. Sigun rapòrt di CBS (2011) di kada 5 habitante di Wishi/Marchena 4 ke bai biba den otro bario pa motibu di e aire sushi. Ta gran kantidat di un meskla venenoso ta keda plamá tur dia riba e barionan. E kantidat di dióksido di suafel ku a midi so kaba ta hasi hopi daño na salú, por ehèmpel ta kousa kanser na pulmon i iritashon di wowo (mira e gráfiko pa tuma nota kuantu dióksido di suafel tin den aire). Sigun e rapòrt di Ecorys-NEI (2005) e situashon ta inhumano i ta nifiká trapamentu di derechinan humano, ku konsekuensia ku tur aña míles di hende tin ku buska kuido pa nan salú i sigur 18 hende ta muri mas trempan.
Último añanan abitantenan ta informá SMOC ku regularidat tokante e sustansia bèrdè ku ta pega riba nan propiedat (mira potrèt mas abou). Un par di dia pasá e korant Vigilante a pone imágennan ku nan a filma riba Facebook. E imágennan ta papia palabra kla!
Investigashon ku TNO a hasi na 2015 a indiká ku e sustansia bèrdè ta pata- pata di vanadium(pentaoxide). Un investigashon publiká den Journal of Exposure Science and Environmental Epidemiology (Yuan e.a.) a mustra ku e vanadium ei ta resultá den pulmon di hende tambe. Serka hende ku ta biba bou di huma di un refineria a haña vanadium den nan urina . No tin motibu pa esei ta otro na Kòrsou, loke ta hopi serio pasobra vanadiunpentaoxide ta kousa kanser di pulmon.
Na Kòrsou, e stòf fini ku a midi na Beth Chaim den forma di TSP (total suspended matter’) ta kontené vanadiumpentaoxide. GGD Amsterdam a midi TSP último añanan na Kòrsou, i den nan reportahe bo ta mira ku klaramente tin mas TSP den aire (mira gráfiko mas abou, na man drechi). Luna pasá a kibra tur rèkert, ku 10 bia mas tantu TSP, algu ku nunka ainda SMOC no a mira (mira gráfiko mas abou, na man robes). Stòf fini riba su mes kaba ta kousa kanser, hasta ora e kantidat di stòf ta poko.
Ya ta hopi tempu ku tin trapamentu di derechinan humano ku un sushamentu di medio ambiente sin presedente. SMOC ta puntra su mes ta ki importansia e temanan ei ta bai haña den elekshon binidero. Lo tin un debate na radio òf televishon? Òf lo sigui gaña e pueblo ku promesanan falsu, ku Gobièrnu ta bai pèrkurá pa aire limpi pa nos abitantenan? Kua di nos futuro parlamentarionan i gobernantenan lo tin e kurashi pa di berdat- berdat koregí e situashon?


text:
En conexion cu entiero di nos colega stima Dennis Florant, DIMAS lo ta cera pa publico riba diamars 20 di april 2021.
Clientenan lo ricibi un email indicando cu tur cita cu tabata plania pa diamars lo wordo cambia pa diabierna 23 di april 2021 na e mesun orario. Nos ta pidi clientenan pa tuma nota di e participacion aki pa evita cualkier inconveniencia. Diaranson, dia 21 di april, nos lo continua cu tur servicio segun e orario di custumber.
Staf y personal di Departamento di Integracion, Maneho y Admision di Stranhero.


text:
ORANJESTAD – Departamento di Salubridad Publico, hunto cu entre otro Stichting ter Bestrijding van Geluidsoverlast a lanta un grupo di trabou pa mira con por baha volumen di musica na evenementonan na un nivel cu no ta daña oido di publico y participantenan.
Particularmente durante paradanan di carnaval e riesgonan pa perdida di oido ta grandi, segun e grupo di trabou.
Un entrevista di Ariën Rasmijn cu Mike Bareño di Stichting ter Bestrijding van Geluidsoverlast
Segun e comision, gruponan di carnaval, bandanan y companianan di sonido mester ta mas consiente y buska maneranan nobo pa mantene volumen den carnaval na un manera cu tambe ta aceptabel pa salud. Gobierno di su banda lo mester cambia legislacion cu na momento aki ta anticua.
Autor: Ariën Rasmijn


text:
KRALENDIJK – Ounke ku tin desaroyo positivo rònt di produkshon di awa di bebe, ainda e preis ta muchu haltu. Esaki ta sali for di un rapòrt tokante e maneho di e ministerio di Infrastruktura i Maneho di Awa ku a manda Tweede Kamer poko dia ei.
Munisipio di Boneiru a indiká anteriormente kaba ku e tarifanan di awa di bebe mester bira meskos ku Hulanda Oropeo. “Mester di supsidio sí p’esaki i lo por a paga esaki ku sèn si gobièrnu. Na Texel tambe esaki ta sosodé”, un bosero ta bisa na nòmber di Kolegio Ehekutivo.
No ta promé bia ku ta trese e problema aki dilanti; na 2018 tambe a manda un karta di Kamer tokante di esaki. Pakiko ainda e preis di awa ta muchu haltu?
Proseso di produkshon karu
“Pa falta di fuente di awa dushi mester traha awa di bebe di awa di laman. Esaki ta un proseso karu”, e Kompania di Awa i Energia di Boneiru (WEB) ta laga sa den un reakshon. Banda di esaki Boneiru ta chikí i asina mester parti e gastunan den relativamente tiki hende. “Aki ta bini aserka ku e entradanan (mínimo) ta relativamente abou kompará ku Hulanda oropeo”, segun Kolegio Ehekutivo.
Den e karta di Kamer e tempu ei a trese e problema dilanti kaba; mester a komprobá si e awa di bebe ta pagabel i a yama e partidonan pa trata e problemátika konhuntamente.
Empeño pa awa di bebe pagabel
Kiko e tarifa ta eksaktamente no a determiná ainda, pero e partidonan envolví a laga sa ku pa hopi tempu kaba nan ta empeñá pa mehorá e situashon. Asina por ehèmpel a introdusí un legislashon nobo kaminda ta regulá WEB tantu riba kalidat komo riba gastu.
Ministerio di infrastruktura i Waterstaat na su turno ta duna supsidio pa tene e awa aksesibel Pa motibu di corona a subi e supsidio aki. Aktualmente nan ta investigá e kon pagabel e tarifanan di awa di bebe ta. “Di mes munisipio Boneiru i WEB tambe ta envolví den esaki”, e ministerio ta laga sa den un reakshon. E resultadonan di esaki ta ferwagt medio 2021.
Determiná un tarifa pagabel
Banda di esaki konhuntamente mester determiná kiko ta un tarifa pagabel. “Mester bini direktiva kla entre ministerio di I & W i munisipio Boneiru. Den esaki e papel di ministerio di Asuntunan Sosial i Empleo (SZW) tambe ta importante ku determinashon di e suma mínimo di eksistensia”, segun e bosero di Konseho Ehekutivo.
“Naturalmente nos no ta determiná e preis nan ei di previshonnan, pero e suèldu mínimo i e ònderstant mester ta den relashon sí ku kosto di bida”, e bosero di SZW ta konta. “Tokante e relashon ei kontinuamente tin deliberashon ku e diferente ministerionan. Por ehèmpel no tin masha sentido pa subi e ònderstant, miéntras e previshonnan tambe ta bira mas karu.”
Desaroyo positivo
Ounke e preis di awa ta un punto difísil, e rapòrt ta mustra desaroyo positivo tambe. Asina WEB ta tuma e produkshon di awa di bebe den su mes maneho. “Pasobra esei riba término largu lo tin un efekto positivo pa e isla”, Ko Hendriks di WEB ta bisa. E fábrikanan di awa pa esaki mester ta kla e aña aki.
Tambe ta tene kombersashon ku diferente stakeholder tokante ponementu disponibel di awa di irigashon. “Aktualmente ta drechando e pipa di irigashon. Despues por ofresé e awa purifiká na resòrt ku por us’é pa nan kuránan”, Hendriks ta konta. Kunukeronan mes por buska e awa di irigashon aki na LVV.


text:
ORANJESTAD, Aruba: YMCA Aruba ta en busca di personanan hoben cu pasion pa traha cu mucha y hoben. Como Youth Worker na YMCA Aruba bo lo forma parti di e programa di Y’s Care cual ta un programa despues di scol. Tambe lo bo ta encarga pa guia e muchanan y hobennan durante e diferente Camps cu YMCA Aruba ta ofrece.
Un trabou cu ta ofrece bo e oportunidad pa aporta na un desaroyo positivo di muchanan y hobennan. Como Youth Worker bo lo forma parti di un team dinamico di personanan hoben cu experiencia den traha cu mucha desde un edad di 4 aña te cu hobennan di un edad di 17 aña.
YMCA Aruba ta en busca di personanan cu un estudio di EPI- Welzijn niveau 4, of un persona cu amplio experiencia den traha y guia mucha y hoben. E persona mester ta un persona activo, cu ta tuma iniciativa, cu sa con pa motiva un grupo di mucha of hoben di diferente edad, como tambe un persona cu por comunica bon no solamente cu e muchanan, i hobennan, sino tambe cu nan mayornan.
Pa e posicion di Youth worker, e persona su trabou lo ta crea relacion positivo cu mucha- y hobennan. Tambe e persona lo ta encarga pa duna guia di e huiswerk, y lo ehecuta actividadnan educativo y deportivo. YMCA ta ofrece un trabou varia y cu retonan, e persona ta haya experiencia den un organisacion internacional y trahando na YMCA ta duna e oportunidad di sirbi na e comunidad di Aruba.
YMCA Aruba ta haci un peticion na tur persona interesa y cu tin un edad entre 19 pa 30 aña, pa e-mail nan Curriculum Vitae y carta di aplicacion na ymcaofaruba@gmail.com. Pa mas informacion riba e vacaturanan por subi YMCA Aruba su website: www.arubaymca.com


text:
Denrick R. Rombley ta gradua! Promé yu di Kòrsou ku a gradua na Madrid, Spaña, komo meteorólogo segun eksigensianan nobo i mas elevá di ICAO i WMO
Denrick R. Rombley ta gradua!
Promé yu di Kòrsou ku a gradua na Madrid, Spaña, komo meteorólogo segun eksigensianan nobo i mas elevá di ICAO i WMO
Willemstad- Djabièrnè, dia 28 di òktober último, e profeshonal hóben yu di Kòrsou, Denrick R. Rombley, a gradua na Madrid komo meteorólogo. Señor Rombley a risibí su diploma for di e Presidente di e Agensia Estatal di Meteorologia di Spaña (AEMeT), Don Miguel Ángel López. Señor Rombley ta un di e promé meteorólogonan den e region di Iberoamérica (Sentroamérika i Latinoamérika) ku ta kumpli ku e eksigensianan nobo i mas pisá di e International Civil Aviation Organization (ICAO) i di World Meteorological Organization (WMO). E eksigensianan aki lo drenta na vigor dia promé di desèmber di 2016.
Na 2014, Servisio Meteorológiko Kòrsou a bira miembro asosiá di e Konferensha di Direktornan di Meteorologia i Hidrología di Iberoamérika, konosí komo CIMHET. Esaki a krea e posibilidat pa profeshonalnan di Kòrsou sigui e kursonan ku CIMHET ta brinda.
Dureante di e promé lunanan e kursistanan tabata sigui e kursonan ‘online’, i nan mester a dominá un total di 110 diferente materia repartí entre: meteorologia físika, meteorologia dinámika, meteorologia sinóptika i mesoeskalar, i klimatología. Pa e dos último lunanan di e kurso, Señor Rombley a biaha pa Madrid kaminda e la sigui kurso den e siguiente materianan: gerensia, retnan i sistemanan di opservashon, pronóstiko i klimatología.
Durante di e seremonia di graduashon e Presidente di AEMeT, Don Miguel Ángel López, a kòrda riba e esfuersonan ku mester a hasi pa asina logra ku e kurso por a bira un realidat. E la enfatisá e nesesidat di tur meteorólogo rònt mundu pa traha huntu manera un gran famia. Esaki ta e uniko forma ku por salba humanidat di katástrofenan natural.
E representante di WMO, ku ta tambe Hefe di e Departamentu di Formashon i di Beka na Ginebra, Dr. Yinka Adebayo, a urgí e grupo di meteorólogan nobo pa sigui desaroyá nan mes komo profeshonal. E la enfatisá ku nan graduashon komo meteorólogo no ta e final di e kaminda, sino e komienso di nan kapasitashon kontinuo na bienestar di nan pais.
Na Madrid, huntu ku Denrick Rombley, kursistanan di e siguiente paisnan a risibí nan diploma: Bolivia, Chile, Colombia, Ecuador, Nicaragua, Panamá, Repúblika Dominikana, El Salbador, i Venezuela.
Señora drs. Ann Groot-Philipps, Direktora di Kas di Kòrsou i tambe Representante di Gobièrnu di Kòrsou pa Union Europeo na Bruselas a representá e Direktor di Meteo Kòrsou, Dr. Albert Martis. E la hiba palabra durante di e seremonia di graduashon na Madrid. Señora Groot-Philipps a gradisí Gobièrnu di Spaña i WMO pa e fondo nan ku a finansiá e kurso aki kompletamente. Ademas e por a tende di e instruktornan di Señor Rombley ku e tabata un estudiante ehemplar.
Minister Camelia-Romer, bou di ken Servisio Meteorológiko Kòrsou ta resortá, ta felisitá Sr. Rombley ku e gran logro aki.


text:
KOMUNIKADO DI KUERPO POLISIAL KÒRSOU Detenshon pa ladronisia
KOMUNIKADO DI KUERPO POLISIAL KÒRSOU Detenshon pa ladronisia
256 / 2017
19 yüli 2017
Detenshon pa ladronisia
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 17 di yüli 2017 alrededor di 10.20 or di mainta, Polis a detené e hòmber sospechoso
R.M.P. nasé na Kòrsou di 35 aña di edat, pa ladronisia kometé dia 28 yüni último den e
bario di Kanga. Detenshon a tuma lugá na su kas na La Guairaweg.
E sospechoso a keda presentá dilanti di un Fiskal Ouksiliar ku a ordená su enkarselashon
pendiente di mas investigashon.


text:
Prome Minister Evelyn Wever-Croes: Mescos den pasado, E CREATIVIDAD Y ESPIRITO INNOVADOR DI NOS ARUBIANONAN LO YUDA NOS ENFRENTA Y SURPASA E CRISIS AKI TAMBE
Prome Minister Evelyn Wever-Croes:
Mescos den pasado,
E CREATIVIDAD Y ESPIRITO INNOVADOR DI NOS ARUBIANONAN LO YUDA NOS ENFRENTA Y SURPASA E CRISIS AKI TAMBE
Nos pais ta pasando den momentonan dificil cuasa pa un situacion sin presedencia. Pa prome biaha den historia di nos pais, nos a cera frontera pa bishitantenan, cortando asina den e ader principal di nos economia. E decisionnan aki tabata sumamente dificil pa tuma. Den su discurso pa Dia di Himno y Bandera, Prome Minister Evelyn Wever-Croes a enfatisa cu Gobierno di Aruba ta haciendo tur posibel pa nos dushi Aruba sali miho posibel di e crisis aki.
“Como e Lider di e pais, como bo Prome Minister, mi kier sigura bo cu Gobierno di Aruba ta haciendo y lo haci tur lo posibel pa bringa e efectonan di Corona Virus, proteha salud di nos pueblo, especialmente esnan di edad halto of delicado di salud. Den crisis aki nos ta trahando cu un team profesional den atende crisis y temanan di salud, y nos ta wordo asisti pa organisacionnan internacional, manera RVIM y PAHO.
Ademas, Aruba ta conta cu un team di persona sumamente dedica y profesional den e area di cuido. Nos dokternan, enfermeronan, y tur esnan cu ta traha den e sector di cuido. Nos por ta hopi orguyoso di nan, y den nomber di Gobierno di Aruba y pueblo di Aruba, mi ta bisa boso danki di curason.
Nos ta trahando tambe riba un plan pa yuda e trahadonan cu perde trabou, y e doñonan di trabou cu nan negoshi ta wordo afecta. Lo no ta facil, sigur no considerando cu prome cu esaki, nos tabata tin caba hopi problema financiero. Sinembargo, nos ta buscando di tur forma pa por yega na fondo pa yuda esnan cu wordo afecta. E gesto di banconan pa tene cuenta cu e circumstancianan dificil aki, ta wordo hopi aprecia.
Nos ta haciendo lo posible y lo imposible pa combati e crisis aki. Futuro lo mustra si e desicionnan cu nos a tuma awe tabata esnan corecto. Pero mi ta convenci cu nos a actua y ta actuando y lo actua di acuerdo cu e miho consehonan, y cu nos consenshi na e luga corecto: ciudadanonan di pais Aruba. Mi ta pidi tur ciudadano pa coopera pa hunto nos bringa e virus aki hunto.
Den e ultimo dianan aki, den e crisis aki sin precedencia, mi ta puntra mi mes kico e crisis aki kier siña mi. Y mi no tin e contesta ainda. Pero mi ta pensa, talves e kier siña nos pa nos ta mas uni? Pa nos ta mas humano un cu otro? Pa tene mas cuenta cu otro?
Pa nos mustra curashi, hasta den un crisis asina grandi? Mi no sa, pero loke si mi sa ta cu nos ta un pueblo resiliente. Un pueblo cu a demostra den pasado cu nos ta fuerte, cu nos ta creativo, cu nos tin e espirito innovador.
Na aña 1985 Aruba tabata enfrenta e crisis mas grandi e tempo ey, drentando e Status Aparte cu ciere di e refineria. Nos a uni y nos a enfrenta e crisis ey, nos a demostra nos creatividad y nos espirito innovador y nos a desaroya nos pilar turistico, un di esnan mas exitoso den mundo. E mesun creatividad y espirito innovador lo yuda nos enfrenta y surpasa e crisis aki tambe”, Prome Minister Evelyn Wever-Croes a expresa.


text:
KRALENDIJK – Miles Maynard, direktor di pòmp di gasolin Gas Èksprès, den deklarashon pa Extra a aklará diferente punto en konekshon ku e seramentu di e pòmp di gasolin aki. E ta di opinion ku Curoil no a kumpli kabalmente ku palabrashonnan ku tabatin loke a kondusí ku e instansia di medio ambiente hulandes sin previo aviso a laga sera e pòmp ku, segun nan, no ta kumpli ku e eksigensianan ankrá den lei.
Maynard a aklará ku no ta su persona e a sera e pòmp, pero ta un persona hulandes-oropeo a yega di ripiente ku un ‘eerste waarschuwing’ i a dal e pòmp sera. Loke Maynard ta haña hopi straño ta e echo ku normalmente ora ku un persona òf kompania haña un atvertensia, nan ta haña un tempu pa asina yega na e solushon i si e persona òf kompania no ta tene su mes na e reglanan ku a pone den e atvertensia, e ora ei nan por pasa pa sera e lugá te asta bai na prosesonan hudisial.
Algun empleado di Gas Èksprès tambe a trese nan mal kontentu i a pidi pa medio di un karta dirigí na prensa pa trese un investigashon pa por bini ku un solushon rápido. Segun Maynard, e empleadonan por keda trankil, pasobra nan no ta bai pèrdè nan trabou.
E rumor ku tin ta sirkulá kuenta di asuntu finansiero di Gas Èksprès, no ta kuadra ku realidat dor ku Gas Èksprès ta paga delantá. Nos no tin krédito, pues ta imposibel pa nos por tin algun klase di debe ku Curoil.
Maynard ta konsiente ku e situashon kaminda Curoil tabata hasi entrega di kombustibel ta peligroso. Tambe a pone Curoil na altura ku tabatin algun tanki di gasolin i diesel na kaminda pa asina eliminá e seru peligroso parti afó i alabes pone tankinan ku mas kapasidat pa evitá ku kada
bia kombustibel ta gasta. Segun Maynard, Curoil tabata na altura di tur e kambionan aki te asta nan tabata sa ku tabatin plan pa sera e pòmp na luna di mei kompletu pa asina pone tur kos na òrdu.
“Ta Curoil su falta ku pòmp a sera di e forma aki. E kos aki ta inkreibel. No ta aseptabel kon un persona por yega i ku e promé atvertensia por dal un negoshi sera, pretendiendo ku ta e ta manda i punto. Ta Curoil ta doño di e tankinan. Ta nan mes a manda e persona di departamentu di labor pa sera e pòmp di gasolin. Lógikamente ta nan mester a buska un forma pa drecha esaki. Pa kasi dos aña mi a papia ku nan pa por yega na algun solushon”, Maynard a trese dilanti.
Maynard ta lamentá kon e hendenan aki ta kue poder aki na Boneiru. Mira kon algun hulandes ke manda asta riba Kolegio Ehekutivo. Nos mester tin hopi kuidou. Extra a puntra Maynard ki dia por spera ku lo habri e pòmp bek i el a kontestá ku e ta kere ku na luna di yüni e pòmp ta disponibel pa pueblo.
Fuente Èxtra Boneiru


text:
Parokia di Playa ta di fiesta próksimo djadumingu 22 di ougùstùs pa 9’or di mainta, en konekshon ku Fiesta di su Patrono San Bernardo;
En konekshon ku esaki lo tin un triduo promé ku e dia 22, kuminsando djaweps 19 di ougùstùs; pa mitar di 7’or anochi lo resa Santu Rosario i e siguiente dos dianan tambe, 20 ougustus ku ta e dia di nos Santu, i djasabra 21 di ougustus na mesun ora en preparashon pa e dia di fiesta di San Bernardo, kende tabata Abat i Doktor di Iglesia, aki tambe Patrono di nos parokia aki na Playa na su honor.
San Bernardo ta un ehèmpel pa praktiká di birtut kristian i su amor i deboshon pa Dios i pa su próhimo ta reflehá den su obranan teológiko i spiritual. San Bernardo a skirbi hopi tambe na honor di Mama di Señor, La Birgen Maria.
Mara nos tambe por siña kon hiba un bida kristian den nos ambiente na un manera agradabel den bista di Dios.
Pueblo katóliko di Boneiru ta invitá pa akudí na e selebrashon aki i ban selebrá huntu ku nos rumannan di Parokia di Playa den e tres dia aki di Triduo pa 7’or anochi i pa e dia di Fiesta patronal djadumingu awor 22 di ougustus pa 9’or di mainta.
Nos ta invita tambe na e Santu Rosario mitar di 7 anochi riba dianan di Triduo.
Tene kuenta ku pa djaweps den dia a kanselá e adorashon akustumbrá.
Masha danki i te na un otro oportunidat.
Pastor Santiago Malagon Pedraza,
Parokia San Bernardo,


text:
Diasabra dia 4 di november 2017 Instituto Pedagogico Arubano (IPA) ta tene su Dia Publico (Open dag) anual. IPA ta ofrece estudio pa formacion di maestro di scol preparatorio, di scol basico y di scol avansa. IPA tin mas cu 25 aña formando maestro pa enseñansa di Aruba y den transcurso di aña e instituto aki a demostra y afirma e necesidad y balor cu e tin. Un parti esencial di e programa di IPA ta e pasantia internacional (buitenlandse stage) cu e studiantenan mester cumpli cu ne den cuadro di e curiculo di e estudio. Meta principal di e pasantia ta pa e studiantenan conoce cultura y sistema di enseñansa diverso, desaroyo profesional y personal y pa trece innovacion specificamente riba tereno di Desaroyo Sostenibel den ensenañsa na Aruba. Thiara Wever, graduado di 2015, ta conta con el a experiencia su pasantia internacional na Costa Rica.
“Como preparacion pa e pasantia internacional nos a participa dos siman largo na diferente tayer. E programa a enfoca riba e 4 P’s di sostenibilidad, segun Nacionnan Uni cual ta Planet, People, Profit y Participatory Governance. Nos, como e grupo cu a bay Costa Rica, a haya e encargo di IPA pa investiga e desaroyo sostenibel di turismo y e structura di enseñansa di e pais. Nos a haya e oportunidad pa bishita Universidad de Costa Rica (UCR), unda nos a participa na un programa pa conoce e diferente scolnan. Di e manera aki nos por a haci un comparacion entre e sistema di educacion di Aruba y esun di Costa Rica. Tambe nos a haya oportunidad pa duna un presentacion di Aruba na e studiantenan di UCR cu ta studiando pa bira maestro. Nos a participa na diferente excursion y actividad cultural p’asina nos conoce un poco mas di e cultura di Costa Rica. Nos a explora e naturalesa di Costa Rica cual ta sumamente atractivo. Nos a bishita volcan Poaz y volcan Arenal. Tambe nos a bay e parke La paz waterfalls unda nos a experiencia diferente waterval. Ziplinning no por a keda afo. Costa Rica su biodiversidad di flora y fauna ta hopi grandi, y esaki ta loke a impactami hopi. E periodo di pasantia internacional sigur tawata un experiencia unico y bunita. E no ta un temporada facil, ya como cu bo lo no ta cerca di bo famia pa un periodo di un luna. Pero e ta un periodo di bo bida unda cu sigur bo ta haya tempo pa refleha riba bo mes, conoce bo mes mas miho, conoce y comparti cu otro persona . E ta un experiencia unico y inolvidabel.”
IPA ta invita particularmente henter e comunidad di Aruba pa asisti na su Dia Publico p’asina cera conoci cu nos instituto en general y e ambiente estudiantil en particular, conoce nos facilidadnan y tambe pa haya informacion di loke IPA ta haci. IPA ta invita tur studiante di HAVO, VWO, EPI y tur otro persona interesa pa cuminsa un estudio pa maestro pa asisti na e Dia Publico aki dia 4 di november 2017. IPA su Dia Publico lo ta di 10or di mainta te 2or di atardi. Durante e Dia Publico aki lo duna informacion general di e estudio di maestro pa Enseñansa Primario, Movecion y Salud, Bachelor Papiamento, Bachelor Hulandes, Bachelor Ingles, Bachelor Spaño y Master Educational Needs. Banda di esaki lo tin presentacion di proyecto di studiante y exposicion di e diferente areanan di formacion di e estudio di maestro pa haya un miho bista riba kico e estudio ta encera. Naturalmente lo tin oportunidad pa inscribi como studiante pa e estudio pa maestro di Enseñansa Primario, Movecion y Salud, Bachelor Papiamento y Bachelor Hulandes. Pa por inscribi na IPA mester trece e papel di registro civil (papel di AWG 5,-), si a gradua caba copia di diploma di sea HAVO, VWO of MBO nivel 4. E gastonan di inscripcion ta AWG 75,-. Banda di esaki tur persona cu ta interesa den Bachelor Ingles y Bachelor Spaño por pasa IPA pa ricibi informacion y yena un formulario di interes. Tambe lo tin un ‘Food & Bake Sale’ organisa pa nos propio studiantenan. E benta di cuminda aki tin como meta pa recauda fondo pa e studiantenan di aña 3 cu pronto lo biaha pa exterior pa nan pasantia internacional. Di e manera aki IPA ta brinda henter Aruba un dia special di orientacion, yen di informacion y actividad.
Pa mas informacion por tuma contacto cu Studenten Services na 5243100 of por bishita nos pagina di facebook ‘Instituto Pedagogico Arubano’ of nos website www.ipaaruba.com.


text:
Kralendijk- Autordidatnan a kuminsá move pisá pa loke ta trata kòntròl di trafiko den sentro di siudat, pero tambe pa loke ta traha e prohibishon di aglomerashon den kuadro di prevenshon di Corona.
Djabièrnè anochi KPCN a tene un kòntròl dia Kaya Simon Bolivar i tambe na Kaya Korona. Na tur a parti 40 but den un total di 90 vehíkulo ku a kontrolá. Mayoria but a wòrdu partí pa korementu sin un reibeweis bálid, korementu sin faha di seguridat i pa kore sin seguro vingente.
A hiba 3 hende ward’i polis pa un analisis di rosea pa determiná si nan tabata fuma. Den un establishimentu di Horeca den Kaya L.D. Gerhards a konstatá ku nan tabata habrí despues di 12 ‘or di anochi. Tambe a but un shofùr di outo pa korementu ku muzik muchu duru.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Campamento durante temporada di Siman Santo ta den full-swing. Gruponan di amigo y famia ta bini hunto pa pasa dushi dianan hunto. Sea nan ta campando banda di lama, den un area di mondi of ta hospeda na hotel.
Directie Natuur en Milieu (DNM) ta suplica comunidad henter pa no lubida e balor di nos recursonan natural. E balor ta keda halto si nos respeta esaki.
Kico ta nos recursonan natural?
Nos matanan, bestianan, beachnan cu su santo blanco, barancanan, piedranan y coralnan.
Lagando nos recursonan natural den e forma cu nos a hay’e ta muestra di respet. Asina nos por pasele over den bon condicion tambe na generacionan cu ta bini. Respet ta significa: no causa destruccion, no daña, y no cambia algo cu ta den nos naturalesa of medio ambiente. E comportacion aki ta encurasha tanto hendenan local como bishitante pa aprecia locual ta di nos.
Otro suplica cu nos tin ta bay pa nos campadornan. Fabor, haci uzo di productonan sostenibel. Por ehempel elimina uzo di productonan di plastic di un solo uzo, uza proteccion solar cu no ta contene oxybenzone, uza stoofnan di gas pa cushina, uza coriente (delco) na un forma limita, huur bañonan, etc.
Pueblo di Aruba, corda cu no ta basta pa Bo protesta ora mira oilspil den nos lama; ora hende ta saca e strea di lama for di awa pa saca un potret; ora ta molestia turtuganan; ora wak sushi benta den nos mondi; ora wak mancha di zeta di auto contaminando nos suelo; ora a kap e matanan den Franse Pas; ora kibra neishi di parha; ora ta bende parhanan protegi riba social media; ora cu hende ta haci graffiti riba barancanan; ora ta wak actonan di rock-stacking; ora ta piki drift-wood; ora di kap mangelnan; ora ta core cu ATV’s na forma iresponsabel; ora di coba terenonan pa haya santo pa bende of ora cu autonan ta bolter huma preto asina contaminando nos aire of afectando nos calidad di bida. Proteccion di nos recurso natural ta un deber di nos tur y un trabou di tur dia. E ta toca nos tur.
Por ultimo, nos ta recorda un y tur cu KPA ta otorga tur permiso, y tur permiso tin reglanan mara n’e. Pero ta keda na cada un di nos pa comporta nos mes na un manera cu no ta destrui nos recursonan natural. Ban respeta nos naturalesa den temporada di cuaresma. Pa raporta cualkier acto contra nos naturalesa y medio ambiente por haci uzo di Infraruba.com of e app.


text: E radarnan di Guarda Costa a detecta 2 boto sospechoso y un barco local cerca di Curaçao diamars anochi. Despues di e deteccion aki, Guarda Costa RCC a manda mesora e cutter Jaguar na e sitio pa por intercepta e contactonan sospechoso aki. E helicopter NH-90 cual ta abordo di Zr. Ms. Holland navegando den Caribe a yuda e Jaguar durante e intercepcion. Multiple tironan di advertencia a ser dispara durante e intercepcion pa forza e Go-Fastnan pa nan para. E 8 sospechosonan abordo di e botonan a ser deteni y entrega na polis di Curaçao pa sigui cu e investigacion. Mientras e cutter Jaguar a saca e bultonan di droga cu ayudo di e helicopter di Guarda Costa y nan a transferi esakinan na polis.


text:
KRALENDIJK – Rangel R. a presentá den sala di korte pa diferente akusashon kontra dje, ku a sosodé entre otro den luna di sèptèmber 2019. Entre otro ladronisia, destrukshon i mas. A posponé e kaso i mas lat durante dia a kontinuá. “Mi a bai laman i ora mi a regresá nan a bisami tabatin entrada hudisial na kas. Mi tabatin problema ku un hende i debí na esaki mi a destruí un bentana, sinembargo mi a bisa e doño di e lugá ku mi ta drecha esaki, akusado a bisa. Hues a menshoná ku e akusado ta reakshoná agresivo riba algu, esaki hopi rápido i ya tabata den man di hustisia, hues a menshoná.
Akusado ”Mi tin un debe di loke nan ku a sosodé i mi ta bai paga tiki tiki te dia mi kaba. Mi a proponé pa paga mas o ménos 100 pa 150 dòler, ”Rangel a bisa. Hues a bis’é ku na polis el a deklará algu i tabata hari i no tabata tuma e kos na serio, i awor den sala di korte ta papia di algu otro i ta bisa esaki ta loke a sosodé. “Un kos ta straño, si un hende debebo i e ta dunabo su karchi di banko i su ‘pin code’ pa bo lanta un sèn ku e debebo. Dikon e no ta hasié E mes, esta bai un bankomátiko i lanta e sèn p’abo? Akusado a bisa hues ku esaki a sosodé debí na konfiansa ku otro.
Fiskal M. Boheur a trese den su rekisitorio ku ta trata di 4 akusashon. “Atendé sin rèspèt pa polis, loke no ta korekto. Polis tei pa pone òrdu i mester respetá nan. Loke bo a papia awe ta kontrali di loke tin den e deklarashon ku bo a duna na polis. Mi no ta kere ku e persona a dunabo su karchi pa bo lanta sèn. Loke nan a sosodé ta echonan kastigabel. Mi ta pidi 2 luna kondishonal kastigu di prison i 2 aña di prueba,”fiskal a bisa.
Abogado E. Winkel a defendé su kliente i a menshoná ku e kliente ta deseá pa paga loke el a destruí.” Tin dos fecha pa loke ta trata lantamentu di sèn na Banco di Caribe ku e karchi, i e kos no ta muchu kla. Mi kliente a lanta sèn, i bèrdat el a lanta poko mas ku loke e otro persona tabata debe. Mi kliente ta hopi yòn i e ta A.O. debí na un fraktura i no por kana bon. Ta bon pa tene kuenta ku esaki momentu ta dikta su sentensia,”abogado E. Winkel a bisa.
Akusado su lastu palabra tabata ku e ta bai drecha e bentana di e establesementu chines. Hues a sera e kaso i a bisa: ”Mi ta mantené loke fiskal a pidi. Poko poko bo kasonan ta bira serio, esta bo kaso nan trata den korte. Bo komportashon no ta korekto. 2 luna kondishonal i 2 aña prueba i mester paga e debenan ku ta konosí p’abo,”hues a sera e kaso bisando. Akusado ta keda den prison. Riba potrèt akusado yegando sala di korte awe mainta teniendo na un krùk.


text: KRALENDIJK – Dòkter Giovanni Frans direktor general di Fundashon Mariadal (FM) a papia resientemente tokante situashon di COVID-19. “Promé paso ku a tuma lugá ministerio di salu na Hulanda VWS a bai den diálogo konsulta ku inspekshon di salubridat IGJ. Di parti di inspekshon nan a duna lus bèrdè pa bisa pa fasilitá ku FM por amplia e departamentu di kuido spesial i atendé ku pashènt di kuido intensivo. Promé ku e asuntu di COVID-19 a presentá, loke nos tabata hasi momentu ku un pashènt ku mester bai kuido intensivo, nos tabata stabilisá e pashènt, i denter di 24 ora maksimal 48 ora, tabata trasladá e pashènt pa un otro hospital kaminda tin e servisio di kuido intensivo. Debí na e asuntu di COVID-19 na Europa i mundu kompletu, a bisa e minister, ku no por keda ku e struktura di pasado i a kuminsá diálogo ku e ministerio, kiko ta e infrastruktura adishonal pa por atendé ku pashèntnan di kuido intensivo. Esaki den hospital na Boneiru relashoná ku COVID-19. Pa kuido intensivo Boneiru tin tur loke mester komo norma internashonal. Tin tur e hendenan nesesario ku ta duna e kuido i remedi pa atendé ku un pashènt ku ‘corona’ vírùs. Resientemente a atendé ku un pashènt ku tabatin e vírùs i a dun’é tratamentu mes bon, kisas mas mihó ku na otro hospitalnan grandi, esaki debí na e bon struktura i e konsepto mas chikitu kompará ku otronan. Pues e atenshon ku ta duna e pashènt ta mas intensivo i miéntras tantu e pashènt a rekuperá i ta stabil kita for di mashin ku tabata yud’é hala rosea,” dòkter Frans a bisa. El a sigui menshoná tokante kon ta bai sigui desaroyo ku e asuntu di e pandemia di e ‘corona’ vírùs. “Ta muchu trempan pa bisa si yega na un vakuna pa e COVID-19, ta bai pone ku nos ta bai kompletamente manera biba tabata den pasado. Dikon pasobra si tuma nota komo ehèmpel di grip, tin vakuna pe, sinembargo tin hende ta bira hopi malu i ta rekerí atenshon médiko di atenshon. Pues si yega na un vakuna pa e COVID-19, e situashon por keda meskos ku mester ta atento pa atendé esun ku bira malu, sinembargo ta hopi trempan pa pronostiká tokante esaki. Boneiru a sera pa islanan ku tin riesgo haltu di hende infektá ku e COVID-19. Meskos ta e kaso na Saba i Sint Eustatius. Esaki ta pone si sosodé kaso di e vírùs na Boneiru, e ta mas bou di kontròl, si bo laga tur hende drenta i sali e isla. ‘Corona’ vírùs ta algu nobo mundialmente i tur parti di mundu ta serando konosí kuné kon e ta desaroyá i kon pa atendé mihó kontra dje, “dòkter Frans a bisa.


text:
ORANJESTAD, Aruba: MetaCorp a celebra e 45 aña di servicio di director di New York Laundry, Wendell Bennett. Pa e compania e carera di 45 aña cu nan ta uno impresionante, di cual no solamente famia De Veer ta orguyoso di dje pero e famia di MetaCorp y su coleganan tambe.
Eduardo De Veer, Presidente di Junta di Comisario di MetaCorp, a gradici Wendell Bennett pa su añanan di servicio y a corda con el a cuminsa traha cu e compania. El a haci hopi cos den e compania, pero loke a resalta mas di dje ta cu e ta un persona directo y leal. Tambe nan por ta sigur cu tur cos delega na dje ta den bon man, pasobra tur hende sa cu e ta cuida nan lomba.
Wendell Bennett a crece den e compania, el a traha na Boneiro, Corsou y Venezuela. El a cuminsa cu MetaCorp na momento cu esaki tabata chikito y loke mas el a gusta tabata e team spirit. Tempo cu Wendell Bennett tabata hoben, el a bati na porta di MetaCorp pidiendo Eduardo De Veer pa un trabou y su sigiente dia el a cuminsa. Durante su trayecto el a demostra su capacidad y por mira esaki awendia ya cu e ta director di New York Laundry.
Durante un fiesta tradicional hopi aña pasa den garashi di ATCO, Eduardo De Veer a percura pa invita famia di Wendell Bennett, kende a keda asombra pa mira su famia eynan. Aki nan a sorprende Wendell anunciando cu e lo bira e director di ATCO . Despues di tempo, Eduardo De Veer a acerca Wendell Bennett un biaha mas y el a bis’e cu e ta apunte na Balashi como director .
Un biaha mas recientemente Eddie y Robert ta acerca Wendell Bennett, pa bis’e cu nan ta apunte na New York Laundry como director. Wendell Bennett a gradici su famia y coleganan di kende el a siña hopi durante su trayectoria. Tambe el a gradici e CEO pe confiansa cu el a pone den su persona. E celebracion a continua, unda cu tur hende a sigui papia y conta recuerdonan cu nan tin di Wendell Bennett.


text:
Suministro di energia ta keda garantisá enbista di e pandemia di Coronavirus
Suministro di energia ta keda garantisá enbista di e pandemia di Coronavirus
Geplaatst op 13 March 2020 dor di Ministerio Desaroyo Ekonómiko
WILLEMSTAD- Minister di Desaroyo Ekonómiko, señora Giselle Mc William, a reuní ku e sektor ku ta enkargá ku suministro di Energia pa pais Kòrsou. Esaki ta den kuadro di e situashon di e vírus Covid-19 i posibel efektonan ku e por tin riba suministro di koriente, awa, gasolin, diesel i gas pa pueblo.
For di e reunion a sali na kla ku tantu Curoil komo Aqualectra tin un plan di kontingensia deliniá ku ta garantisá e suministro di energia pa futuro. Esaki ta enserá ku e kompanianan su personal ta keda disponibel na momentu i si akaso yega asina leu ku e situashon di Coronavirus eskala.
Tambe e kompanianan a tuma medidanan pa asina minimalisá e posibel rísikonan ku ya a keda identifiká riba tereno energétiko. Ta trata aki entre otro di rísikonan riba tereno di higiena pero tambe seguridat.
Minister Mc William a keda satisfecho ku e diligensia i seriedat ku e kompanianan aki ta atendé ku e situashon. Na final di enkuentro Minister Mc William a palabra ku lo sigui monitereá e suministro di energia regularmente pa asina tene nos pueblo debidamente informá.


text:
3 Mira ki gran amor e Tata a mustra na nos: el a permití nos ser yamá yu di Dios; i ta esei nos ta tambe. Ta p’esei mundu no konosé nos, pasobra mundu no konos’é.2 Rumannan stimá, awor akí nos ta yu di Dios, pero no a keda revelá ainda kiko nos lo ta den futuro. Nos sa sí ku ora Dios keda manifestá, nos lo ta meskos kuné, pasobra nos lo mir’é manera e ta realmente.3 I ken ku tin e speransa akí den dje ta purifiká su mes, meskos ku é ta puru.4 Ken ku ta praktiká piká ta praktiká maldat tambe, i p’esei piká ta kibramentu di lei.5 Ademas, boso sa ku Hesus a keda manifestá pa kita nos pikánan, i den dje no tin piká.6 Ken ku ta keda den union kuné no ta praktiká piká; hende ku ta praktiká piká no a mir’é ni konos’é.7 Yunan stimá, no laga ningun hende gaña boso; esun ku ta praktiká hustisia ta hustu, meskos ku Hesus ta hustu.8 Esun ku ta praktiká piká ta bini di Diabel, pasobra Diabel ta pekando for di kuminsamentu. Pa e motibu akí e Yu di Dios a keda manifestá: pa destruí e obranan di Diabel.9 Ken ku a nase di Dios no ta praktiká piká, pasobra su spiritu santu* ta keda den e persona ei, i e no por praktiká piká, pasobra el a nase di Dios.10 Na esaki ta bisto ken ta e yunan di Dios i ken ta e yunan di Diabel: ken ku no ta praktiká hustisia no ta bini di Dios; esun ku no ta stima su ruman tampoko.11 Pasobra esaki ta e mensahe ku boso a tende na kuminsamentu: nos mester stima otro.12 Nos no mester ta manera Kain, kende a bini di e Malbado* i a mata su ruman. I pa ki motibu el a mat’é? Pasobra Kain su obranan tabata malu, pero esnan di su ruman tabata hustu.13 Rumannan, no keda straño ku mundu ta odia boso.14 Nos tabata komo si fuera morto, pero awor nos ta na bida, pasobra nos ta stima nos rumannan. Esun ku no ta stima su ruman ta keda den e gara di morto.15 Ken ku ta odia su ruman ta un asesino,* i boso sa ku ningun asesino no ta haña bida eterno.16 Pa medio di esaki nos a siña kiko ta amor: Hesus a entregá su alma* pa nos; i nos ta obligá di entregá nos alma pa nos rumannan.17 Pero kon esun ku tin e rekursonan di e mundu akí pa sostené bida i ta mira su ruman den nesesidat, ma ta sera su kurason p’e,* por bisa ku e tin amor pa Dios?18 Yunan stimá, nos no mester stima ku palabra òf ku boka so, ma ku echo i ku sinseridat.19 Asina nos lo sa ku nos ta pertenesé na e bèrdat, i nos lo ta konvensí den nos kurason ku Dios ta stima nos.20 Asta si nos kurason ta kondená nos, kòrda ku Dios ta mas grandi ku nos kurason i sa tur kos.21 Rumannan stimá, si nos kurason no ta kondená nos, nos por papia ku Dios ku frankesa;22 i kiko ku nos pidié nos ta haña, pasobra nos ta kumpli ku su mandamentunan i ta hasi loke ta agradabel den su bista.23 Sí, esaki ta su mandamentu: tene fe den e nòmber di su Yu Hesukristu i stima otro, manera el a manda nos.24 Ademas, esun ku ta kumpli ku su mandamentunan ta keda den union kuné, i é den union ku e persona ei. Pa medio di e spiritu ku el a duna nos, nos sa ku e ta keda den union ku nos.
Nota na pia di página
^ Lit.: “simia.” Es desir, simia ku por reprodusí òf duna fruta.


text:
Noti-ambiente 02 2015
Posted on May 22, 2015
“Zoutarm” no ta salú
Kerido kliente,
Meta prinsipal pa publiká nos notisiero/noti-ambiente ta pa kontribuí na un konsenshi nobo den e Era Nobo. Kada un tópiko ku nos relatá ta di suma importansia pa nos salú i nos medioambiente; teniendo en kuenta e generashonnan ku ta bini.
Nos tur tin nos fuente sekreto di salu di laman. Pero nigun hende a kosechá salu di laman na luna yen (pa fangu / kapturá e kalsio di koral natural) i trat’e despues ku EM-X Gold.
En realidat mayoria hende ta usa tiki salu. Solamente ku ora nan ta kome salu, nan ta usa e salu den un forma robes, esta salu rafiná.
Mineralnan ta hopi importante pa un bon funshonamente di e kurpa humano.
Salu di Laman profundo EM-X Gold no ta rafiná.
Nan ta kosechá e salu na un profundidat di 600 meter.
E ta konsistí di un espektro amplio di mineralnan. I e tin un efekto kontrali riba e kurpa den komparashon ku salu rafiná.
Salu rafiná ta laga e kurpa mantené vògt i ta subi e preshon di sanger.
Salu di Laman EM-X Gold ta hasi kontrali: e ta restorá e balansa natural di vògt i ta sòru pa un preshon di sanger normal.
Karakterístika di Salu di Laman EM-X Gold
Nan ta kosechá e salu na un profundidat di 612 meter, solamente ora luna ta yen.
Despues e ta pasa den un proseso di fermentashon ku EM-X Gold, pa finalmente seka den solo. E luna yen ta pèrkurá pa un sabor suave, kristalnan gròf i pa tur elementonan di rasko ta den un proporshon balansá.
E kurpa ta apsorbé unbes
Mineralnan tin e karakterístika di ta difísil pa apsorbé dor di e kurpa. Kontrali na esaki ora mineral i elemento di rasko wòrdu fermentá ku EM, e kurpa (i otro ser bibu) ta asimilá / apsorbé un bes; en partikular ora nan ta den forma di kompuesto di sodio manera den Salu di Laman EM.
Riku na mineral i elemento di rasko
- Salu rafiná ta konsistí di mas ku 99,35 % di cloruro de sodio (natriumchloride ) puru.
- Salu di Laman EM-X Gold ta konsistí di 86 % natriumchloride komo komponente prinsipal i 14 % di mineral i elemento di rasko.
Algun elemento ta bin den konsentrashon hopi chikí, pero nan ta vital. Si nan no tei, esei lo tin efektonan hopi dañino. Un konsentrashon demasiado haltu di sierto elemento di rasko manera zenk, mèrkurio, kadmio, arséniko tambe por ta hopi peligroso. I dor ku nan ta presente den forma di anti-oksidante i redusí, nan no tin un reakshon dañino.
Asina Salu di Laman EM-X Gold tin e poder:
- pa eliminá zoutzür i ásido sulfúriko ku ta forma radikalnan liber;
- pa disolbé oksidashon di klabu frus, di forma ku e superfisie ta bira suave;
- pa neutralisá e reakshon alkalino fuerte;
- pa koregí e distribushon apnormal i unilateral di elektron
- pa protegé kuminda kontra putrimentu mas tantu/ pa konservá kuminda
etc …
Salu di Laman EM-X Gold ta multi-funshonal:
- Komo kondimento na lugá di salu rafiná.
- Komo medio terapeutiko.
- Pa maser vut i pia.
- Komo produkto di beyesa.
- Den agrikultura i hortikultura i den kurá privá pa kultivo di mata, fruta, i flor.
- Den krio di bestia.
- Komo medio pa kita frus den industria.
Efekto general i eksperiensia ku Salu di Laman EM-X Gold
- E ta fortalesé inmunidat; fèrkout i infekshon ta kura mas lihé i ta menos komun.
- E ta stimulá sirkulashon di sanger i e metabolismo di kueru.
- E ta duna energia: kansansio físiko i sensashon slap den brasa i pia ta bira menos i desaparesé.
- Of kontrali: debí na e konsentrashon abou di salu den e sanger, e ta redusí e forsa di bida.
- E ta limpia e sanger i detoksifiká; e sanger ta bira mas puru i mas líkido delegá, pa asina e por yega mas fásil na tur ekstremo di e kurpa te na e bénanan di mas chikí.
- E tin un efekto positivo riba e tripanan, tantu riba diaré komo konstipashon.
- E ta promové apsorshon di nutriente i ta saka sushi
(ekskreshon di sushi)
- E tin un efekto analgésiko (e ta pasa dolo) pa tur tipo di doló.
- E ta yuda den tratamentu di kanser, MRSA, diabetis i problema di nir i kemadura.
- E ta normalisá preshon haltu.
- E ta drecha resultado di laboratorio: nan ta mustra un tendensia positivo.
Unidat Durashon
Saku òf pòchi di 100 gram Mantené seku
Un kordial saludo,
Sandovar i Rina